text:
mercoledì 23 settembre 2015
La invasion
"Lôr a vignirin a devastâ il continent che al deventà il lôr domini. Scjampait, res di Jnasrhoi e Rolanh, plataitsi nobii di Urwa parcè che Klevon al è vignût jù su Aillafthgin!"
(dai Cjantârs di Aillafthgin)
Nissun fin ta chê volte al veve viodût astronâfs cussì grandis. Lis difesis dai sovrans di Jnasrhoi a forin fiscadis; cualchi dì in plui al resistè Rolanh; i duchis di Urwa a verin miôr lâ a sierâsi tes lôr cavernis. Di colp dut il continent centrâl al fo in man ai Klevon. No si saveve nancje cemût che a jerin fats: platâts sot di chês armaturis... a vevin une sorte di bec e di largje creste-scût sul cjâf e si movevin in variis manieris... no si saveve se a jerin creaturis viventis o machinis...
I sclâfs dai duchis di Urwa no vevin cjatât puest tes cavernis e si gjoldevin per prime volte la lôr libertât: i Klevon no ju tocjavin; evidentementri ju cjapavin par formis di vite cussì bassis che no valeve nancje la pene pierdi timp.
I Urwans a crodevin di jessi sigûrs tes lôr fuartecis-cavernis ma, di un moment a chel altri dut ur colà jù intor e a muririn sclaçâts: pussibil che i Klevon a vessin armis cussì potentis? No. No jerin stâts i Klevon.
Chel planet al jere une vere cucagne! Atmosfere cun 25 di O e 75 di N e 30° te zone ecuatoriâl. Presince di aghe! Lusso!!!
MILL STROGHAM al jere il prin cjapitani uman a aterâ su chel planet cussì sameant a la Tiere.
Une piçule cjaminade e za si jere gjavât il casc. Al veve apene pescjât une sorte di furmiâr e cumò i scjampave une biele cagade.
E cussì in cuatri e cuatri vot si liberà de tute.
No si jere nacuart di ducj chei piçui aparechiuts, lunc pôcs centimetris l'un che a stavin postegjâts sot dal so cûl.
"Maladets! Mi àn fat mangjâ dome pirulis par un mês e chest al è il risultât!" al esclamà Strogham rabiôs.
A bastarin pocjis scarichis par cancelâ mieze flote Klevon.
di Checo Tam
Etichetis: Checo Tam, Contis, Famei, Gjenar fantasience, Gjenar ironic
sabato 19 settembre 2015
CCASZ: A ben scomençâ
MIERCUS AI 23 DI SETEMBAR 2015
VOT E MIEZE SOT SERE
VILLA DORA
SAN ZORZ
O vin metût la gnove su la pagjine facebook di Contecurte (a proposit, la vêso plasude? Vêso invidât i amîs in ostarie? su mo su, che o vin di cressi :) ) e al è ancje nassût l'event facebook par chei che a àn voie di partecipâ e fâ partecipâ, ma us contìn alc ancje chi de prime serade di cuatri par imparâ a scrivi e preseâ lis contis curtis.
A conduzi al sarà il nestri Ostîr, e a lei, nancje a dîlu, il famei de Ostarie, Checo Tam, ma nol baste, o vin domandât jutori a Michele Londero, atôr de clape teatrâl di Glemone Dret & Ledrôs e o vin ancje un rinfuarç musicâl furlan e dut di scuvierzi cun In 2 rive no tocje.
Vonde cussì?
No!
O vin fat lis robis in grant. O vin un scritôr, un dai nestris contecurtârs plui preseâts, che nus à regalât rubrichis bielissimis come "La conte misteriose" e contis une vore bielis. O cjacarìn di Gianfranco Pellegrini, che nus regalarà cualchi peraule propit in bande de serade.
E se no vês vonde o vin ancje dai esperts che o clamarin a rispuindi ducj ae stesse domande: Parcè scrivi contis curtis par furlan? Miercus al tocje a un espert di marketing e a un scritôr professionist une vore braurin.
Il teme de serade, prin dai cuatri pas che o spiegarin cun esemplis, par podê scrivi des bielis contis curtis, al è A ben scomençâ, ven a stâi trop che al è impuartant l'inizi de conte e il titul intune conte curte e soredut in chês curtissimis.
Il dut intune iniziative che e à voie di meti dongje la leteradure curte, la didatiche narative e la lenghe furlane. Vigneit, plaseit, condivideit.
Etichetis: Checo Tam, Famei, Gianfranco Pellegrini, Gnovis, Ostîr, Raffaele Serafini
venerdì 18 settembre 2015
Un mandi lunâr
par continuâ la conte di Nelo Malisan
Pense Nelo, o stoi preparant une presentazion pe serade di osservazion astronomiche de Lune di sabide ai 19 di setembar, oltri al eclis di Lune dal 28, e sgarfant te RET par cirî cualchi curiositât, o soi finît ta un sît di fantasience là che a contin dal sbarc di Armstrong su la Lune intal mâr de Trancuilitât. E disin che, pene metût il pît sul teren lunâr tal 1969, il mitic Neil al vedi viodût une nule di fum e une puce une vore strambe vignî sù di un cratêr, e daspò un moment al vedi sintût di lontan un "Mandi, di dulà vegnistu?" businât a dute vôs.
“And you, who are you?” E tu cui sêstu? i domandè Neil.
"O soi Setim, a 'derin altri sîs prin di me, furlan di Talmassons migrât tes Americhis tal 1929".
"What are you doing here?" Ce fâstu di chês bandis ca vie.
"Soi ca par un sbalio de NASA, ca mi à mandât sù cuntune da lis primis missions Apollo, e po dopo a no son stâts plui bogns di puartâmi indaûr".
"And how the hell do you survive here" E cemût fâstu a vivi ca vie?
"O vevi nulît la trapule e prin di partî o vevi jempladis lis sachetis di grignei di blave di Mortean e cuatri rasiçs di Merlot, come ch'o vevi fat prin di partî pes Americhis, e a lis ai plantadis su la Lune. O vîf di polente e vin, vûstu cerçâju?"
"Why not, let me taste your polentevin" Parcè di no, cercìn la tô polentevin.
"A ti plasie?" i domandà Setim
"Excellent your food, would you like to come back on Earth with us?" Une vore sauride la tô pitance, vûstu tornâ indaûr su la Tiere cun noaltris, i disè Neil.
"Aromai o soi vecjo, e ca vie a no ai sparagnât nuie, cemût fasio a fâmi sù la cjasute e par di plui cence nancje la pension, al è miôr ch'o resti ca sù a spietâ cualchi altri furlan par saludâlu cuntun Mandi"
"If you want, I can spend a word for you with NASA management, but whether you want to stay here, I surely can arrange for someone, better a women, to join you with the next Apollo mission" S'a tu vuelis o pues meti une buine peraule cun chei de NASA par fasiti vê la pension, ma s'a tu vuelis restâ ca sù o i dîs di mandâti cualchidun, magari une femine, cu la prossime mission Apollo.
"Sâstu ce ch'a ti dîs Neil, o soi stât tant ben fin cumò cence vê rompi scjatulis ator, ch'a no savarès ce sielzi".
"Well is up to you, let me know something before my leaving, Mandi Setim e graciis pe polentevin" Benon a tu âs di decidi tu, fasimi savê alc prin ch'o torni indaûr, Mandi Setim e graciis pe to polentevin.
"O soi content Neil, ch'a tu vedis imparât a dî Mandi"
di Bepi Zefon
Etichetis: Bepi Zefon, Contis, Gjenar fantasience, Gjenar ironic, Gjenar sureâl
mercoledì 16 settembre 2015
Reincarnation
Al veve un cuarp ma si sintive un spirt e nol rivave a tocjâsi. Al veve il cuarp de sô ultime vite... caucasic di raze... vivût tai prins agns dal XX secul, muart a vincj agns tes trinceis de Vuere Grande.
Cumò al jere al cospiet di Diu... se al jere Diu chel argagn smisurât... dut plen di... ce jerino? Cristai? Grancj cristai di un blu profont e luncs centenârs di metris.
La vôs, une vôs profonde, come il sun... no, come il rumôr di... un canon lontan... no... come un aiaron? No... ma e jere une vôs... e forsi e jere dentri di lui...
"E alore, cumò? Dulà ti plasaressial lâ? Sielç une cualsisei forme di vite e une cualsisei galassie... dulà? Achernar? Un fonc di Achernar 4? Un simbiont di Ras Algheti 5? Alc di extragalatic? Disimi pûr... e jo ti fasarai tornâ a nassi... dulà che tu vûs.
E lui nol ve dubis e al rispuindè: "Ti prei di fâmi tornâ a nassi tal 1898 su la Tiere, inte regjon clamade Friûl ma... cheste volte no mi fasarai freâ e o fasarai l'imboscât."
di Checo Tam
Etichetis: Checo Tam, Contis, Famei, Gjenar fantasience, Gjenar fantastic
martedì 15 settembre 2015
Cuatri contis par stiçâ
La machine dal timp
di Rudy MentaleAl jere inmò tal so garage. Cualchidul lu sburtà sul bancon dai imprescj. D'istint al cjapà un tubo di fier e menà un colp fuartonon.
Al murì che i pareve di cognossi chel om, saltât fûr dal nuie dut t'un colp.
Civiltâts pierdudis
di Massimo MuntoniAl fo scuviert il planete.
I archeolics a esaminarin lis vanziduris di chê civiltât discomparide.
I glotolics a rivarin adore a decifrâ il simbul chel al vignive doprât plui di spes e a batiarin che raze antigone cul non di Coca Cola.
Intal scûr de cjamarute
di Daniele Bello«...e la strie, dopo vêle ben cuete, si jere mangjade la frute».
«Ma mame! Ma no finìs migo cussì cheste storie!»
«E a ti cui ti ajal dite che soi tô mari?»
Come une volte
di Andrea ViscusiChê matine, cuant che tornai a cjase subit daûr dal imbrunî, o vevi capît subite che nol tirave bon aiar . Me fi al jere in vene di ramanzinis.
«Ah, cuant che o jeri vecjo jo…» al scomençà, tirant sù il dêt.
_________________
Ve chi, cuatri contis curtissimis par stiçâ un pôc i contecurtârs, su lis seradis di CE CONTINO A SAN ZORZ, che a tacaran cun miercus 23...
Etichetis: Checo Tam, Contecurte, Events e Leturis, Famei, Raffaele Serafini
lunedì 14 settembre 2015
Mandi
Usme di sâl, cjants e svôi di altris uciei, un altri cjalt e a la fin il mâr, indulà che Mario si pierdeve cjalant lontan inte direzion de stele polâr: de bande dai lûcs indulà che al jere nassût.
Mario dopo il so lunc pelegrinâ al jere finît là che i devin il bundì cuntune altre fevele, ma che lu stes, i pinsîrs, lis rispuestis che i scorevin vie pal cjâf e tal cûr a chei salûts forescj a jerin simpri in chê lenghe che e doprave sô none cuant che canai lu braçolave.
Cussì Mario che di un pieç al veve lassade la sô int, la sô tiere, no si sa se par volontât dal destin o par cetant di zingar che al veve dentri, nancje che la ves metude te valîs, si puartave simpri cun se, come il ricuart dal prin amôr, la sô lenghe, la fevele dai prins agns de sô vite.
Chê lenghe, che se ancje di tancj agns al jere lontan d’indulà che la fevelin, e restave par lui la lidrîs dai siei pinsîrs plui profonts. La stesse lidrîs che e guviernave lis leçs no scritis di chel vecjo mont contadin stampât tai voi e tes animes dai siei vons.
Une lenghe che e vuarde tal so grumâl l’unic metri che i à simpri permetût di podê dividi il ben dal mâl, il just dal sbaliât, ancje se tantis voltis segnade di superstizion, magjie e rassegnazion.
Ma Mario, lu stes, su dutis lis stradis là che i siei pîts lu àn puartât, la sô fevele le à simpri mantignude, doprantle ancje tra chei lengaçs dal dut diferents dal so.
Buon giorno, come va?
Bonjuor, comme ça va?
Good morning, how are you?
Ma ancje denant a chei saluts, par prin dentri tal so spirt al à simpri rispuindût cuntun biel bundì, dut ben. E tantis voltis lassantsi scjampâ vie da sô bocje ancje un biel mandi.
Une falope? No no, un don, un bon segnâl dal destin. In fat plui di cualchi volte si è sintût rispuindi te sô lenghe: ma sêstu ancje tu un Furlan?
Veretât, i furlans e son come i savôrs, si cjatin par dut: baste saludâ simpri dome cuntun biel mandi.
di Nello Malisano
Etichetis: Contis, Gjenar romantic, Gjenar sociâl, Nello Malisano
giovedì 10 settembre 2015
Ecuméne: Lemmings
"Where do they all come from?" Reordon asked.
"Everywhere," said Carmack.
They were standing on the coast highway. As far as they could see there was nothing but cars. Thousands of cars were jammed bumper to bumper and pressed side to side. The highway was solid with them.
"There come some more," said Carmack.
The two policemen looked at the crowd of people walking toward the beach. Many of them talked and laughed. Some of them were very quiet and serious. But they all walked toward the beach.
Reordon shook his head. "I don't get it," he said for the hundredth time that week. "I just don't get it."
Carmack shrugged.
"Don't think about it," he said. "It's happening. What else is there?"
"But it's crazy."
"Well, there they go." said Carmack.
As the two policemen watched, the crowd of people moved across the gray sands of the beach and walked into the water. Some of them started swimming. Most of them couldn't because of their clothes. Carmack saw a young woman flailing at the water and dragged down by the fur coat she was wearing.
In several minutes they were all gone. The two policemen stared at the place where the people had walked into the water.
"How long does it go on?" Reordon asked.
"Until they're gone, I guess," said Carmack.
"But why?"
"You ever read about the Lemmings?" Carmack asked.
"No."
"They're rodents who live in the Scandinavian countries. They keep breeding until all their food supply is gone. Then they move across the country, ravaging everything in their way. When they reach the sea the keep going. They swim until their strength is gone. Millions of them."
"You think that's what this is?" asked Reordon.
"Maybe," said Carmack.
"People aren't rodents!" Reordon said angrily.
Carmack didn't answer.
They stood on the edge of the highway waiting but nobody appeared.
"Where are they?" asked Reordon.
"Maybe they've all gone in," Carmack said.
"All of them?"
"It's been going on for more than a week," Carmack said. "People could have gotten here from all over. Then there are the lakes."
Reordon shuddered. "All of them," he said.
"I don't know," said Carmack, "but they've been coming right along until now."
"Oh, God," said Reordon.
Carmack took out a cigarette and lit it. "Well," he said, "what now?"
Reordon sighed. "Us?" he said.
"You go," Carmack said. "I'll wait a while and see if there's anyone else."
"All right." Reordon put his hand out. "Good-by, Carmack," he said.
They shook hands. "Good-by, Reordon," Carmack said.
He stood smoking his cigarette and watching his friend walk across the gray sand of the beach and into the water until it was over his head. He saw Reordon swim a few dozen yards before he disappeared.
After a while he put out his cigarette and looked around. Then we walked into the water too.
A million cars stood empty along the beach.
*** *** ***
"Ma di dulà vegnino?" al domandà Reordon.
"Di ogni bande" i disè Carmack.
A jerin su la autostrade a ôr dal mâr, e, par ogni bande dulà che a cjalassin, si viodevin dome machinis. Milante machinis tacadis parefang cuintri parefang, puarte cuintri puarte. Ogni centimetri de autostrade a 'nd jere cuviert.
"Ve là altris" al disè Carmack.
I doi pulizais a cjalavin la sdrume di int che e traviersave la splaze. Reordon al scjassà il cjâf. "No capìs" al fasè pe centesime volte in chê setemane. "Propit no rivi a capî."
Carmack al alçà lis spalis.
"No sta filâi parsore. Al capite e vonde. Ce impuartial?"
"Ma a son robis di mats."
"Cjale, veju che a van."
I doi agjents a viodevin la int che e bandonave la splaze grise e e scomençave a cjaminâ in aghe. Cualchidun al cirive di nadâ, ma la plui part no rivà a cause dai vistîts. Carmack al viodè une zovine femine colâ tra lis ondis e sparî a plomp, strissinade dal pês de pelice.
In pôcs minûts a jerin lâts ducj. I puliziots a cjalarin il pont de splaze dulà che la int e jere lade dentri.
"Ma trop aial di durâ?" al domandà Reordon.
"Fin cuant che no son lâts dentri ducj, o crôt" al rispuindè Carmack.
"Ma parcè?"
"No âstu mai sintût fevelâ di lemming?" i disè Carmack.
"No."
"A son des sortis di pantianutis che a vivin in Scandinavie. A continuin a moltiplicâsi fin cuant che a cjatin di ce mangjâ e alore a emigrin tal teritori fiscant dut ce che a cjatin. No si fermin nancje devant dal mâr ma a continuin a lâ. A nadin fin cuant che a àn la fuarce e dopo si innein. A son milions."
"E crodistu che al stedi capitant cussì?" i fasè Reordon.
"Al po jessi."
"Ma i oms no son lemming!" inte vôs di Reordon e jere une ponte di rabie. Carmack nol replicà.
A restarin a spietâ sul cei de autostrade ma nol rivà plui nissun.
"Dulà ise la int?" al domandà Reordon.
"Mah... forsi chei a jerin i ultins" al constatà Carmack.
"I... ultins?"
"Cheste storie e va indevant di plui di une setemane" al disè Carmack. "La int e je rivade di ogni lûc e no sta dismenteâti che a son ancje i lâts."
A Reordon i vignirin i sgrisui. "Ducj inneâts" al disè.
"No soi sigûr" i fasè Carmack " però fin cumò a rivavin di continuo."
"Oh Diu" al disè Reordon.
Carmack si impià un spagnolet. "Bon" al disè. "Ce fasìno cumò?"
Reordon al suspirà. "Tocjal a nô?"
"Va prime tu" lu conseà Carmack. "Jo o spieti un pôc par viodi se al rive cualchidun altri."
"Va ben." Reordon i tindè la man. "Adiu, Carmack."
"Adiu, Reordon."
Carmack al continuà a fumâ e al viodè l'amì traviersâ la splaze grise, po jentrâ tal mâr e lâ indevant fin cuant che la aghe i rivà parsore dal cjâf. Reordon al nadà par une desine di metris prime di sparî.
Dopo un pôc Carmack al distudà la cjiche e si cjalà ator, cuindi ancje lui si indreçà bande dal mâr.
Un milion di machinis vueidis a stavin fermis su la splaze.
Conte dal 1957
dal scritôr merecan Richard Matheson
voltade par furlan
di Checo Tam
Publicât di gelo stellato a lis 10:06:00 10 coments
Etichetis: Checo Tam, Contis, Ecumène, Famei, Matheson R.
martedì 8 settembre 2015
Un incuintri speciâl
Agnul al jere a pene dismot e al cjalave fȗr dal barcon chȇ maravee, al veve vȗt daurman un pinsȋr. "Cheste biele zornade o vuei passȃle cu la mȇ ninine, par fȃ un biel zȋr cu la moto ator pal Friȗl.”
La sȏ ninine si clamave – Catarine – ma par lui e jere la ninine e cussì par plui le clamave. Jȇ e jere une vore speciȃl, i plaseve tant pal so mȗt di jessi, frute e femine tal stes timp, e jere la sȏ vite, un tocut di stele tal vivi di ogni dì che lu faseve sintȋ lizȇr ancje cuant che alc i pesave.
Catarine e jere za pronte in spiete denant dal porton di cjase. A viodilu i bateve il cȗr e cu la man di lontan lu saludave. Jȇ no saveve ancjemò là che Agnul al jere diret, i veve dit che e sarès stade une sorprese, une biele sorprese.
“Tu ȃs di fidȃti, ti puarti intun lȗc magjic, tune valade incantesemade.”
Lui al jere propit il so “Agnul”, ingrampade intor de sȏ vite e sintive la sȏ fuarce, il so vigȏr di zovin fuart e san e su la sȏ moto i pareve di svolȃ, e sarès lade ancje insom dal marimont cun lui. Si lassave menȃ curiose di cognossi chel puest speciȃl.
A jerin rivȃts tun biel paȋs, ai pȋts de Mont San Simeon, tune piçule valade. Chel lȗc al veve alc di origjinȃl, sui mȗrs des cjasis a jerin pituradis paveis di tantis formis e colȏrs, pineladis di cȋl e sfumaduris delicadis che i davin al lȗc une atmosfere di flabe, un mont delicȃt e gnȗf adat a la regjine di chel lȗc che e jere la pavee.
A jerin duncje rivȃts tal paȋs des paveis – Bordan – chel lȗc magjic che Agnul i voleve mostrȃ. Catarine e jere curiose di jentrȃ te “Cjase” des paveis.
Finalmentri dopo jessi stȃts un pȏc in spiete, stant che a jerin tancj visitadȏrs vignȗts di ogni bande, fintremai forescj, a jerin rivȃts a jentrȃ te “Cjase” e di colp si podeve amirȃ ce maravee di mont che al jere stȃt creȃt pal vivi des paveis.
Dentri la “Cjase” al jere un cidinȏr e une clime delicade, a jerin paveis che a polsavin in mȗt stramp, a stavin cul cjȃf par jù, al someave che a durmissin ma al prin rumȏr ancje lizȇr si movevin subit e a svolavin vie. Par chest a jerin tabelis di diviet di tocjȃlis e di fȃ rumȏr, parcè che a ‘nd àn di bisugne di vȇ un ambient di cidinȏr e pȃs.
Catarine si cjalave ator imbambinide a cjalȃ tante bielece, intun marilamp un esemplȃr une vore grant dut neri e di forme strane al jere lȃt cussì vicin di fȃi cjapȃ pȏre e forsit crodint di lȃ a poiȃsi su di un flȏr speciȃl al jere planȃt sul so cjȃf e di là nol veve intenzion di stacȃsi , anzit al pareve che si fos poiȃt parsore par polsȃ.
Catarine e cjalave ator sbirlufide cence savȇ ce fȃ. Agnul di prin al rideve a viodi chel spetacul, jȇ e jere ferme come une statue e pareve che e ves un grant floc neri sul cjȃf che al risaltave une vore sui siei biei cjavei bionts, ma viodint che chel esemplȃr di pavee – e ce paveone! - Nol intindeve di lassȃ la sȏ ninine, al scomençave a fȃ di segnȃl cui braçs che al someave fȗr di sintiment, fintant che il zovin adet a la sigurece che al cjalave dut scaturȋt chȇ sene, al vignive dongje e al segnalave cu la man su la bocje di tasȇ, di stȃ fers, di no movisi e di no vierzi lis puartis. Si viodeve che al jere une vore preocupȃt che chel esemplȃr plui unic che rȃr no si spaurìs e magari cussì no che al cjapàs il svol par platȃsi cuissà indulà o ancjemò piȇs par svolȃ fȗr.
Propit chȇ biele frute bionde che lui al veve cjalȃt cun amirazion i veve petȃt chel tȋr,
O ben la frute no veve nissune colpe, ben la pavee le veve sielte, forsit i plaseve di stȃ cun jȇ. Cussì intant che al çavariave e al cirive ce fȃ par intervegnȋ, la pavee si decideve di svolȃ vie di bessole, liberant Catarine di chȇ presince ingombrante.
Jȇ e pareve solevade e dut cȃs Agnul i lave dongje di presse cuntune voie di lȃ fȗr de Cjase là che lis paveis, chȇs nostranis, a svolavin tal aiar libaris e no si veve pȏre di tancj cantins che a podevin capitȃ.
La zornade par Catarine e jere stade plene di sorpresis e no varès mai crodȗt di podȇ vȇ un incuintri cussì speciȃl, cussì svicinȃt cuntune pavee.
Agnul i veve promitȗt une sorprese – e ce sorprese! E jere stade propit une vore “biele”.
di Egle Taverna
Etichetis: Contis, Egle Taverna, Gjenar romantic
giovedì 3 settembre 2015
Lady Marmalade
Voulez-vous coucher avec moi, ce soir?
Cussì a cjantavin lis Labelle tal lontan 1974, intune Astât dulà che a imperavin variis version di "Popcorn" (Popcorn Makers, Mister K e La Quinta Faccia): cjançon electropop, AIR ante litteram, deventade sigle di un spot des Sigurazions Ausonia, dulà che si viodeve un om cori in splaze cuntun acuilon. Jo o jemplavi il gno cuader a cuadruts di HIT PARADES. O scoltavi pa la radio il grant Lelio Luttazzi e mi divertivi a scambiâ lis posizions des cjançons. In ce posizion metevio LADY MARMALADE? E in ce puest vevio scrit KUNG FU FIGHTING?
Ohohohooooo tiditiditiditiditititiiii ohooohoooo tidititidititiditi
E Sandokàn e jere simpri prime!
Lis scjalis di ciment de vecje cjase de none... mi visi des gjambis gruessutis di gno barbe Ornitolic cuant che al montave sui scjalins lant sul cjast, li de voliere dai "melopsittaci"; al puartave i bregons curts e al faseve un scjalin al colp, sveltonon. Jo o fasevi doi scjalins a la volte e lui mi diseve: "No, che ti ven la ernie!"
Mi visi dal vecjo gabinet esterni e dut un sfluriment di rosis e la radio a valvolons dulà che l'Ornitolic al scoltave MUSICA PER VOI su Radiocapodistria e alore tal curtilut promiscuo e sbrocave ANIMA MIA! O si sintive la Vartan cun CIAO MOZART (AKA n40 Symphony).
No mi dismentei di cuant che par chel nono de riviere romagnole i parincj a domandavin, augurantji bon complean, BANDIERA ROSSA, interpretade di un coro grandonon. Us al zuri: mi vignivin lis lagrimis tai voi... gno pari al jere komunist e a cjase o vevin la enciclopedie IO E GLI ALTRI, dulà che si fevelave ancje di sesso e a jerin dai disens di operaris in salopette blu che a fasevin esplodi i parons in marsine e cilindri.
E i ABBA? E la biele S.O.S.? E Mama Mia? E Fernando? E... forsi la plui biele di dutis, EAGLE?
Ancje cumò i ABBA an son simpri tal gno cûr e par me a jerin dai rivoluzionaris come gno pari, mâl viodût in paîs parcè komunist!
Mai let il test di FERNANDO?
"Rivistu a sintî i tambûrs, Fernando? Mi visi agns indaûr di une gnot stelade come cheste. A la lûs dal fûc, Fernando... o jerin zovins e plens di vite e no jerin preparâts a murî, no mi vergogni a disi che il rumôr dai canons e des pistolis mi faseve vaî. Al jere alc intal aiar chê gnot; lis stelis a brilavin, Fernando, a brilavin parsore di me e di te pe libertât, Fernando!"
E EAGLE? E je un autentic imni a la libertât cence cunfins, come jentrâ tai dominis celescj di creaturis aladis che a cavalchin l'aiar!
ABBA: o cjatavi i lôr discs in omaç tai blister de Coca-Coca. O sai che la Coca e je une bevande capitaliste ma no sai ce che o darès par vê tignût une latine cu la scrite in cyrilic des Olimpiadis di Mosca 80! O vaivi cuant che te ceremonie par sierâ i zûcs o viodevi l'ors Misha che al saludave e i jesseve une lagrime! Lu vevin fat centenârs di figurants sui spalts dal stadi cun milante tessaris coloradis.
Voulez-vous coucher avec moi, ce soir?
Sì, mi imagjinavi che mi disès cussì Paula, la "Indiane", sì, chê che e jere cun me a lis mediis.
Ma jo o jeri masse timit e jê mi veve fevelât dome une volte, tornant cjase in coriere di Udin cuant che o jeri tal Lyceu Classic, chê scuelate di mumiis. Ce vôs androgjine che e veve!
Mi visi dal 1976, cuant che e passave in bici pal gno borc, la dì dai Sants, cun chei stivalets ros di plastiche e il maion di lane... e jere cuntune sô amie, chê cui cjavei a mat e jo no vevi vût il coragjo di disii nie.
di Checo Tam
Etichetis: Checo Tam, Contis, Famei, Gjenar romantic
Iscriviti a: Coments al post (Atom)


c: text/html

text:
Di cualchi an lis robis a jerin propit cambiadis e par chest, Sante Lussie e Bruneto, il so mus, a pensavin cemût fâ par no scanâsi, le gnot de lôr fieste, par puartâ i zuiatui ai fruts.
Tancj di lôr aromai no stavin plui tes cjasis di une volte cu lis scjalis di fûr, un puiûl e un grant curtîl. A Jerin lâts a stâ intai palaçs, che a vevin tirât sù di cualchi an fûr dai paîs.
Al jere masse faturôs, pe sante e pal mus, lâ sù e jù par chês scjalis, fûr e dentri di chei assensôrs e dut par puartâ lis pipinis, i balons, i ordenadôrs, lis playstation. Insome ce che a domandavin chei fruts.
Pense che ti pense, une dì, a Bruneto, i jere tornât tal cjâf ce che i contave il so mestri cuant che al leve a scuele. Il mestri ur contave la storie di un mus che, se al ronave in Americhe, lu sintivin, tal stes moment, ancje a Plasencis, Feagne, Buje… insome, par dut il mont. Bastave dome che dongje di lui al fos stât un fîl e di chê altre bande, là che lu sintivin, un telefon.
Ma cemût, podevie le ronade saltâ dentri intun fîl e po sintîsi cussì lontan? Nuie pôre al veve sclarît il mestri ai siei scuelars. Cuant che al rone un vuestri fradi mus, la ronade dome si sint, ma no si viôt. E se voaltris o fossis bogns di cori cu la sô buride, al veve zontât, nissun us podarès viodi nancje voaltris.
Sante Lussie, forsit propit parcè che e jere une Sante, e veve capît subit lis intenzions di Bruneto: metisi a cori ducj i doi a dute buride e magari di rive jù, par lâ vie plui spedîts de saete. Cussì, a saressin podûts deventâ invisibii, come le ronade di chel mus merecan.
E veju là ducj i doi, tal an 2000, le gnot de lôr fieste, a cori come mats, a Feagne, jù pe rive De Perarie a dute buride. E par che dut al lessi ben, a la fin dal sbassament, a vevin metût un fîl che ur veve imprestât un agnul, par saltâ dentri e podê tacâ il lôr viaç.
E cumò, chei doi “inventôrs”, cui al podevie fermâju dentri tal fîl cun ducj i zuiatui, ma cence il pinsîr di lâ sù e jù pes scjalis o fûr e dentri dai assensôrs? Ma cemût podevino chei doi biâts, a chê velocitât, lassâ i zuiatui a chei fruts?
Nuie pôre!
Sante Lussie ur veve mandât la spiegazion te pueste eletroniche – des maris o dai paris a secont il lûc de email che vevin scrit lis canais – dulà che e spiegave ce che lôr a vevin di fâ in chê gnot.
Dopo cene, cussì al jere scrit, dôs oris prime de mieze gnot, vês di piâ il monitor dal ordenadôr di vuestri fi. Cui prin, cui dopo, al viodarà comparî le mê figure e chê di Bruneto. Nô, di là dentri, us fasarìn viodi i zuiatui un par un. E met câs che tô fie vedi domandade une pipine, tu as di fracâ su la letare P de tastiere; invezit, su la letare B se al è un balon, su la C se al è un computer, o PST se al vûl la playstation. Subit le stampant, che tu âs di tignî piade, e tacarà a fâ un rumôr di bussulot. Ma nuie pôre: planc planc a tacaran a saltâ fûr de sô bocje, invezit dai sfueis, i zuiatui pal to canai.
E je vere, di cualchi an, Sante Lussie e il so mus, cui tramais de modernitât e àn propit comedadis lis robis. E contentin i fruts cence spacâsi le schene. E pûr, la sere de lôr fieste, no viodin la ore di finî il lôr lavôr dentri i fii e tornâ in chês pocjis cjasis abitadis dal paîs, là che al è un curtîl, lis scjalis cul puiûl.
Dome li, Bruneto al podarà rumiâ chel fregul di fen e le panole che i lassaran i fruts sul scjalin, bevint tal seglot un got di aghe frescje. E Sante Lussie, par parâsi dal frêt, e podarà gloti ben planc chel misurin di sgnape che il pari di un frut i varà lassât su le taule.
di Nello Malisano
Conte n. 153

robotstxt: allowed

filter: keep


text:
lunedì 9 marzo 2015
Il gjat di Riedo
4 coments:
- Galliano ha detto...
-
Ca la logjiche e varès di sei cussì: o il gjat al è come che al dîs Milio; ven a stai l'anime di Guerino, amion di ostarie di Riedo, o al è dome un gjat neri che a la cjatât bon stâ. Ad ogni mût tant che al gjat come ancje ce che al rapresente (seont Milio) ur plâs il merlot.
A cui no!!!!
- 09/03/15, 18:06
-
-
Brâf Milio, une vore ben scrite e compliments par vei fât bevi il merlot al gjat. Jo a no ài rivât ancjemò a fai cercjâ il barbera ae me cjanute. Bepi
- 10/03/15, 14:20
-
-
Biele la conte Milio.Ben stimant i lavors de nestre cjare ostarie,lis tos contis a pareli di tantis altris a ripuartin il folklor, la costumance,il mut di vivi da nestre int di ir, specjaliste tal manda fur bocje il ridi cuant nol jere nie di manda dentri.Sacrosant imparà,profondì,le amade lenghe mari, ma o viot altretant necessari scrusìgna sul mut ca viveve cheste int une volte,sol cussi chei di doman podaran cognossi veretat,e che i zovins di vuè no mi disaran plui co jeri un stupid a mangja zuf tre voltes in dì e no nutella. Lussian
- 11/03/15, 08:26
- Giovanni Nello Malisano ha detto...
-
Biele!
- 11/03/15, 20:32


text:
Dai 10 di Jugn indenant, intal paîs serp di Jabuka, si son svilupadis des manifestazions cuintri de comunitât rom che e vîf ta chel teritori. Des menacis si è passâts in curt ai atacs cuintri des proprietâts dai rom e ancje dai membris di cheste comunitât. Une cjase e je stade fiscade di plante fûr, doi fruts a son restâts ferîts e diviersis fameis rom a àn decidût di scjampâ par evitâ consecuencis inmò plui penzis. Il Centri european pai dirits dai rom (ERRC) e il Centri pai dirits des minorancis (MRC) a àn domandât al ministri pal interni e al comandant in cjâf de polizie serbe di intervignî par meti fin a chst vêr pogrom cuintri dai rom di Jabuka e di puartâ indenant une inchieste che e sclarissi miôr la vicende e punissi i responsabii.
Font: ERRC, 17/06/10


text:
Ae fin la
Audiencia Nacional spagnole e à decidût pe liberazion di Iosu
Uribetxebarria, il presonîr basc cuntun cancar in fase terminâl,
che la sô vicende e veve puartât la atenzion su la situazion dai
presonîrs bascs che a patissin di une malatie mortâl o invalidante
ma che no ur ven permetût di finî di scontâ la pene a cjase lôr
cemût che e previodarès in câs come chescj la leç spagnole. Il
câs di Uribetxebarria al è stât al centri di scuintris politics
une vore dûrs, di contrascj dentri de stesse magjistrature e di
cetantis mobilitazions di place intal Paîs Basc. Ai 12 di Setembar,
cui dâts clinics che a confermavin la malatie terminâl dal presonîr
basc, la Audiencia Nacional e à decidût di meti in vore la leç e
liberâ Iosu Uribetxebarria che par cumò, viodudis lis sôs
condizions, al reste però ricoverât intal ospedâl di Donostia. La
decision dal tribunâl spagnûl e je stade acetade “cun rispiet”
di dutis lis fuarcis politichis ancje se cun acents une vore
diferents: dal marum de diestre spagnoliste fintremai al invît de
çampe indipendentiste basche a meti in vore la leç ancje par chei
altris presonîrs che si cjatin in condizions similârs. Par chel che
si sa, di fat, a son almancul altris tredis presonîrs bascs a patî
di une malatie mortâl o invalidante, ma par lôr lis puartis de
preson a restin ancjemò sieradis.
Font:
Naiz:, 12-13/09/12; Gara, 13/09/12


text:
Une piçule gnove in premure, prime che mi indurmidisi denant de tastierrrrrrrrrrrrrrrrrrrrrrrrrrrrrrr
No, o scherçavi :)
Us stavi disint che usgnot, miercus 23 di fevrâr, met câs che no vês voie di stâ a cjase a cjalâ la champions, met che no vis voie di stâ a sintî bruntulâ la femine o l'om, e met che a sîs a un tîr di sclope di Pradaman,
Ben po, a podês vignî a fâ un scjampon a cjolimi pal cûl me, che o soi li de biblioteche, aes vot e mieze di sere, a presentâ i doi libris di Frank Spada, il pseudonim plui cognossût di Udin.
Se no savês di ce libris che o stoi cjacarant, podês dâ un cuc achi, dulà che si cjacare dal prin (Marlowe ti amo) e dal secont (Dimmi chi sei Marlowe).
Se a capitais di chês bandis, almancul, a rivarês a scuvierzi alc di plui di chest benedet Marlowe...


text:
E tornìn a viodi la partide vuê, cence masse voie, su, disintlu, che cun chel timp di lôfs achì si stares ben a cjase a lei o scrivi e scoltâ nick drake, magari cjalantle suntun schermi, la performance che a fasarà pene di cheste puare Udinese.
Che insome... une biele partide a Udin, chest an no le si è mai viodude, e ancje i zuiadôrs che a jerin dai campions a son deventâts improvisamentri dai brocs, e no son bogns di fâsi trê passaçs di file, e a ven fûr che nus tocje cjalâ un come zapata in cjamp e totò in panche, convints che al sedi just cussì pecjât che il pandolo lu marcjave ancje un cualsisei stopper di tierce categorie. Insome... anìn lo stes, sperant di viodi, par une volte, un pôc di balon e un pôcs di goi, che se no altri, inte arene, no si cjape la ploie.


text:
Romanie: prime edizion dal Cjamp des minorancis etnichis
Al è scomençât ai 14 di Lui e al è lât indenant par une setemane il prin Cjamp des minorancis etnichis de Romanie. L’apontament che si è davuelt a Zabala al à metût adun une sessantine di rapresentants di dodis diviersis comunitâts nazionâls minoritariis rumenis, ven a dî: armens, arumens, bulgars, grêcs, lipovans (o sei rus), ongjarês, rom, serps, slovacs, tatars, todescs, e turcs. A inmaneâ cheste prime edizion de iniziative e je stade la associazion multiculturâl Alteris cu la poie dal dipartiment pes relazion interetnichis dal guvier rumen.
Font: Divers.ro, 21/07/08


text:
Bai tradizionâi catalans
Domenie passade a Castellar del Vallès a àn fat bai popolârs inte schirie di manifestazions de "Maratone" par tirâ sù bêçs pe ricercje mediche su lis malatiis dal cûr.
Une biele ocasion par viodi esemplis di folclôr catalan: ca us met un "ball de bastons" e une "cobla".
Eletrocjadene di Nadâl
Ancje jo o cjapi sù la cjadene di Nadâl dai simpaticons dal blog Corona's! Ve chi lis mês rispuestis:
Tre adietîfs par descrivi il to blog:
Personâl, fotografic, viazadôr.
Trops blogarìns âstu cognossût di persone?
O disarès trê o cuatri, ma ju cognossevi za prime che a vessin metût sù un blog.
Cuâl blogarin varessitu gust di cognossi di persone?
Janez, il so blog furlan e sloven al è propit biel, e magari e sarès la volte che o tachi a studiâ un tic di sloven.
Cuâl isal il prin blog che tu leis a buinore?
In gjenar, ancje se no simpri a buinore, chel di Christian e po dopo chei altris furlans!
Di cuâl blog tu fiestezaressistu la sieradure?
Cun dut il rispiet (che al merete, ...alore no sai trop), Paolo Ciani: se al sparìs il so blog al vûl dî che invezit di dî stupidagjinis tal mont de politiche magari al è tornât a cjase a fâ alc di bon.
Fâs il talent scout: lance un zovin blogarin-promesse.
Dificil: o ai pôc timp par zirâ a cjatâ gnove int, ma o soi sigûr che se al ven fûr alc di gnûf che al merete lu cjati li dal Furlanist.
Sant Llorenç del Munt
Une escursion piçule e biele suntune mont no tant alte, ma pardabon magjiche, tal cûr de Catalogne, cun viodudis che si slargjin dal mâr ai Pirineus e cul spetacul des cretis di Montserrat che a dan sù dai nûi.
A Palma de Mallorca
Setemane stade o soi lât a fâ un pâr di conferencis a Palma de Mallorca: une citât grande, ma cuntun centri ancjemò une vore biel e plen di ricuarts di cuant che la citât e jere no une metropoli dal turisim, ma un puart cuntune lungje storie, prime musulmane e po dopo catalane.
Pecjât di no vê vût plui di doi dîs e di no vê viodût il rest de isule: ma ancje cussì, dome chel che o ai viodût mi fâs za vignî voie di tornâ.


text:
Cjamare scure
La cjamare scure e je un aparât otic, la sô invenzion e je stade a la fonde de nassite des tecnichis fotografichis tant e je vere che la machine fotografiche e ven clamade ancje cjamare.
Une cjamare scure e pues jessi fate di une scjate sierade cun dome une busute che e lassi jentrà la lûs. Cheste lûs e proiete dentri la scjate une imagjine ribaltade di chel che al è devant de buse.
Plui la busute e je piçule miôr e si viôt la imagjine.
Il vantaç di une cjamare scure fate cussì al stâ tal fat che no son fastidis par meti a fûc l'obietîf, ven a stâi che la lungjece focâl e je infinide. Il disavantaç al stâ tal fat che la lûs che e passe e je pocje e che cussì si podìn viodi ben dome robis che a stan fermis.
Par chest la nassite e il perfezionament de fotografie e a fat si che si dopredin dai obietîfs bogns di regolâ la lôr viertidure e la mitude a fûc. La imagjine e ven proietade su une pelicule fotografiche che e ven impressionade.
La invenzion e il studi de cjamare scure e je stade fate tantonon prime de invenzion de fotografie. Si dîs che il prin a studiâle al sedi stât l’arab Alhazen. Fra i tancj che daspò la àn studiade si pues ricuardâ ancje Leonârt da Vinci.


text:
Diviers
rapresentants dal guvier serp a àn criticât a muse dure il ministri
dal interni cravuat, Vlaho Orepić, dopo che al veve declarât che
cuntune revision dai dâts su la partignince etniche dai residents il
serp nol sarès plui stât lenghe uficiâl di Vukovar. La leç statâl
cravuate su lis minorancis e previôt l’ûs couficiâl de lenghe
minoritarie te segnaletiche e tai rapuarts cu la aministrazion
publiche cuant che i membris de comunitât minoritarie a son almancul
un tierç de popolazion totâl e, daûr dal ultin censiment, a
Vukovar il 34,8% de popolazion al è serp. Par Orepić però cheste
percentuâl e je falsade de presince inte liste dai residents di
serps che a vivin inaltrò e al invide a revisionâ i dâts in
maniere che, une volte confermât che i serps no rivin nancje al 30%,
la cuistion de couficialitât de lenghe e colarès di bessole. Intai
agns stâts i tentatîfs di meti fûr a Vukovar tabelis o segnâi cun
scritis par serp (alfabet cirilic) a son dispès deventâts ocasion
di scuintri cui veterans e cui nazionaliscj cravuats che no vuelin
nissune olme de presince di serps ta cheste citât.
Font:
Balkan Insight,
15/08/16


text:
Sei la Societât pe lenghe galese (Cymdeithas yr Iaith Gymraeg) che l’Ufici pe lenghe galese (Bwrdd yr Iaith Gymraeg) a àn protestât pe sielte de Universitât di Bangor di nomenâ tant che proretôr il professôr John Hughes. La proteste e nas dal fat che Hughes nol fevele par galês. Pal Ufici pe lenghe galese cheste decision e va cuintri dal plan di politiche linguistiche che la universitât si veve dât. Pe Cymdeithas, di cumò indenant, chê di Bangor no podarà plui svantâsi di jessi la universitât di riferiment pal galês. A Bangor cuasi la metât de popolazion e fevele par galês, tal teritori dulintor si rive cuasi al 70% e, inte universitât, a son almancul 700 i students che a seguissin cors ta cheste lenghe. La direzion de universitât si è justificade cul fat che si trate di un professôr che al à fat cressi, ancje sul plan economic, dutis lis istituzions là che al à lavorât e che inte universitât irlandese di Maynooth al à sburtât cun fuarce l’ûs dal gaelic. Cun di plui, a àn zontât i rapresentants dal senât academic, Hughes al à za cjapât l’impegn di imparâ il galês.
Font: BBC, 11/06/10; Ufici pe Lenghe Galese, 10/06/10


text:
A
cressin in Catalogne lis iniziativis svilupadis dal guvier par
infuartî la cognossince de lenghe e de culture ocitane. Cundut che
dentri dai confins aministratîfs de Catalogne, l’ocitan al è
fevelât di sì e no 5 mil personis inte aree de Val di Aran, intai
ultins agns lis istituzions catalanis a àn aumentât la tutele e la
promozion di cheste lenghe. Cussì, in ocasion de edizion 2015 de
Universitât Estive Catalane (Universitat
Catalana d’Estiu) che si è tignude a
Prada de Conflent, la direzion gjenerâl di politiche linguistiche
dal guvier catalan e à inmaneât ancje doi cors su la culture
ocitane. Cun di plui, inte suaze de iniziative, si à dât acet ancje
a un dai apontaments de Mostre dal Cine Ocitan.
Font:
Generalitat de Catalunya,
19/08/15


text:
Cun
riferiment al sassinament di doi ex membris dal Esercit Republican
Irlandês (IRA), Kevin McGuigan e Jock Davison, il comandant in cjâf
de polizie nordirlandese George Hamilton al à declarât che l’IRA
al esist ancjemò cundut che la sô struture no je plui ative inte
lote armade, che no esistin provis di une sô responsabilitât intai
doi sassinaments che a van invezit leâts aes ativitâts de
dissidence republicane, e che il Sinn Féin – par agns considerât
il braç politic dal IRA – al mostre di colaborâ inte ricercje dai
responsabii. Di dutis chestis declarazions, i aversaris politics dal
Sinn Féin si son picjâts dome al riferiment su la esistence dal IRA
e lu àn doprât par atacâ il partît di riferiment dai republicans
irlandês. Il leader dal Sinn Féin, Gerry Adams, dopo vê marcât
che l’IRA nol esist plui come moviment armât e che nol è pericul
che al torni, al à denunciât che, cun atacs di cheste fate, par
resons eletorâls si met a risi dut il procès di pâs. Cun di fat i
analiscj a concuardin sul fat che il Sinn Féin al podarès otignî
un grues risultât intes prossimis elezions in program inte
Republiche de Irlande e duncje , in plui de rivalitât storiche cui
partîts unioniscj dal Nord, al è viodût tant che une menace ancje
dai partîts dal Sud.
Font:
Naiz:,
26/08/15


text:
Il guvier
de Catalogne e chel dal Paîs Valenzian a àn cjatât un acuardi che
al permet di viodi lis emissions des televisions dal grup TV3 inte
aree valenziane e chês dal grup Canal Nou intal principât. La
reciprocitât no rivarà però daurman, ma dome cuant che la
comunitât valenziane e varà a disposizion gnûfs spazis pe
teledifusion che a àn di jessi concedûts dal guvier spagnûl.
L’acuardi al rive dopo agns di contrascj là che il guvier dal Paîs
Valenzian, in man ae diestre spagnoliste, al à cirût in dutis lis
manieris di impedî che il segnâl de television catalane al rivàs
sul so teritori. A obleâlu a cambiâ direzion e je stade une
sentence dal tribunâl suprem spagnûl che al à ancje multât
l’esecutîf valenzian pal bloc des emissions di TV3.
Font:
Vilaweb, 30/04/13; Avui, 30/04/13


text:
Polizie locâl, convenzion tra i Comuns di Udin e Reane
Dopo dal Comun di Cjampfuarmit ancje chel di Reane si zovarà dai servizis ufierts de polizie locâl de capitâl furlane. Cun di fat e je stade firmade dal comandant de polizie udinese, Sergio Bedessi, e dal segretari comunâl di Reane, Marco Coiz, la convenzion che cul prin di Dicembar e permet di meti a disposizion un agjent de polizie locâl di Udin al servizi de aministrazion comunâl vicine. Lis funzions davueltis a saran pal plui chês di polizie stradâl e…
Cun lunis riunions dal Consei in streaming
Dopo dai esperiments dai ultins agns e dopo vê fat bon il regolament pes ripresis audiovisivis, al è dut a bon par tacâ cu lis diretis in streaming des riunion dal Consei comunâl. La partence e je stade programade par lunis ai 30 di Novembar, a 5 e mieze dopodimisdì. Il servizi al permetarà di fâ viodi in direte lis riunions de Assemblee e des Comissions comunâls e ancje di creâ un archivi dai lavôrs che si puedin viodi sei…
Personâl comunâl in vore a pro dai uficis judiziaris
Fintremai la fin dal an il personâl dal Comun di Udin al larà dilunc a lavorâ par judâ i uficis judiziaris citadins intes ativitâts di custodie, gjestion dai implants telefonics e telematics, e manutenzion ordenarie. Lu previôt une convenzion tra la Aministrazion comunâl, il Tribunâl e la Procure de Republiche firmade vuê, martars ai 13 di Otubar. A firmâ l’acuardi a son stâts il sindic di Udin, Furio Honsell, il president vicjari dal Tribunâl, Francesco Venier, il Procuradôr de Republiche,…
Gnovis incarghis pal assessôr Giacomini
Il sindic Furio Honsell al à decidût di integrâ lis incarghis assegnadis al assessôr comunâl pe inovazion e pal svilup economic Gabriele Giacomini cul control de gjestion e de programazion strategjiche che fin cumò e jere tes mans dal prin citadin, e cu la gjestion dal “Informagiovani” e des politichis zovanîls par inovazion, svilup economic e lavôr che a jerin prime assegnadis ae assessore pe educazion, pal sport e pai stîi di vite Raffaella Basana.
UTI dal Friûl Centrâl, nuie di fâ pe aprovazion dal statût
“O speri che si superi cheste fuarte oposizion politiche su la leç par vie che, par ce che si à viodût, il statût nol è stât criticât di nissun dai sindics; o speri duncje che in curt si puedi tacâ a lavorâ, se di no al sarà une vore dificil di rispietâ lis scjadincis par chês altris ativitâts de UTI”. Al è il coment dal sindic di Udin, Furio Honsell, sopo che ancje vuê no si à rivât a fâ…
Il Comun al cambie i soi numars di telefon
A son cirche 1.300 i numars di telefon de aministrazion comunâl di Udin che a stan par cambià. Al è tacât in chestis zornadis un intervent che al cambiarà di fat ducj i numars di Palaç D’Aronco e di dutis lis altris sedis comunâls. Lis utencis dai uficis de aministrazion, duncje, a passaran ae numerazion 0432. 127 tal puest di che atuâl che a tache cun 0432.271. Cheste operazion a varès di permeti une gjestion miôr dai servizis di telefonie…
Mieçs gnûfs pe Polizie locâl, vinars la presentazion
Il comant de Polizie locâl dal Comun di Udin si è indotât di trê veicui gnûfs che a àn i sistemis tecnologjics plui modernis par esaminâ i sîts dai incidents e pai controi su lis stradis. I mieçs a saran presentâts doman, vinars ai 12 di Jugn, a undis di matine in place Libertà cu la partecipaziondal sindic Furio Honsell, dal comandant de Polizie locâl Sergio Bedessi, e dal assessôr pe inovazion Gabriele Giacomini.
Pierenrico Scalettaris nomenât gnûf assessôr comunâl
E je stade formalizade vuê, martars ai 9 di Jugn, la nomine tant che assessôr pai lavôrs publics di Pierenrico Scalettaris, za president dal grup dal PD in Consei comunâl ta cheste prime part dal mandât. “O vin spietât prime di nomenâ il decim assessôr, dopo des dimissions dal vicesindic Agostino Maio – al à spiegât il sindic Furio Honsell – parcè che i vincui dal pat di stabilitât di fat a blocavin lis pussibilitât pal Comun di inviâ oparis…
Esternalizât un dai nîts comunâi, lis resons de decision
“Un lavôr davuelt su nivei di professionalitât e di competence altonons e che al è simpri stât preseâts do dome de aministrazion comunâl, ma ancje e soredut des fameis. Dut câs un gjenar di lavôr che si sa che al strussie e che, plasi o nol plasi, al oblee cualchi educatôr a vê di molâ dopo un pôc. Ve parcè che si à vût di pensâ a formis par esternalizâ il servizi garantint però chei stes nivei di eficience dal…
Sì de Zonte aes liniis par rindi disponibii i dâts publics
Te riunion dai 24 di Març, la Zonte comunâl e à fatis buinis, su propueste dal assessôr pe inovazion Gabriele Giacomini, lis liniis di indreçament par publicâ i dâts publics in formât viert daûr des diretivis de Agjende pe Italie Digjitâl e des Liniis di indreçament talianis su la valorizazion dal patrimoni informatîf public. Il test al fisse i criteris, lis modalitâts e i timps par sielzi i dâts e i documents di publicâ, ma ancje la organizazion interne, lis…


text:
"Friend and foe will meet again
Those who died at Passchendaele"
(Iron Maiden, "Paschendale",
2003)
E je une cjasute tal mieç de boschete.
E je rosse.
"Also, tain namen?"
"Andrea."
"E di dove
sei?"
"Flumisel."
"Flumisel! O ai la morose di
Flumisel... Rosute, la fie di Nando, il cjaliâr. Le cognossistu? Ce
tant timp che no pues scrivii! E il fradi, il grant, lu àno clamât
sot ancje lui? No sai se a 'nd à fats disevot, ma ce fantaçon! Jo o
ai non Laurinç..."
*
Laurinç al va simpri ator discolç. Ai
pîts, dome i grues cjalçuts militârs. Dree lu coione:
"Dipo, vêso finûts i tretars in
Italie?"
"Ce vûstu che o sepi jo? Ju
prometin, ma, tu pôs crodi! O 'nd ai un pâr avonde fruiât, ma lu
ten cont. Par stâ chi fer, a vuardeâ un 'striac, no mi covente
mighe vê i scarpons aduès. Trancuil, che no vin presse."
"E, par capîsi, saressio
jo, il 'striac?"
"E cui? No
viôt nissun altri ator."
*
La lûs di dôs
cjandelis si fâs place tal scûr, e rivoche su lis placutis di
ricognossiment.
"Al è un
grum di timp che o sin ca, cence che nus fasedin savê nuie. No conti
i dîs, e cun cheste fumate penze, dut ator, no si viôt mai la lune.
Secont me a si son dismenteâts di nô..."
"Bon, anìn vie alore, ce
disistu?"
"Tu âs reson Dree, anìn vie,
ve!"
*
Al argagne cu lis
cuardis par disberdeâ i grops.
"Ma sêstu
sigûr di ce che tu fasis? Cjale che tu riscjis il cjâf."
"Tâs, o sêstu coion fin tes
oreles? Cjo, lis gjambis diliberelis di bessôl."
*
Businôr te gnot. Un cjan neri si impâr
ogni tant di jenfri i arbui sul blâf dal cîl, e subit al torne a
scuindisi.
"Ce direzion vino di lâ?"
"Jo, soreli a mont."
"Cjale che la tô morose e je di
chê altre bande."
"Nol impuarte. Tu, chel sì, tu
fasaressis miôr a tornâ cjase."
"Ven cun te, par cumò. Dopo sarà
ce che..."
"Si viodessial
alc di là di dute chê fumate!"
"Fermiti un secont. O ai come un
ricuart, un nûl di polvar che al invuluce dut, tun marilamp."
"E un cjalt mostro. Cumò mi visi
ancje jo. Un davoi e un grant cjalt."
Si cjalin cui voi discocolâts, ma al è
dome un lamp, la muse si serene. E tache une sbivicje lizere.
"Tu mi sameavis un ticut palit",
al dîs Dree, fasint bocje di ridi.
"Ancje tu,
ma un presonîr, tignût dentri cuissà ce tant timp prime che o
rivàs jo, no mi soi dât di maravee."
"Dopo a àn
vût rivât a liberâmi. Cumò mi impensi, lu ai denant dai voi. O
soi tornât a timp par che mi fasessin cualchi domande, e dopo
fuarce, schnell, tornâ tal scuadron e partî une altre volte."
"Viers la
bataie?"
"E je stade
la ultime cjarie."
A tasin. No san
trop timp che a àn passât fers tal cidinôr.
"Anìn
indenant alore, dài. Al sarà un viaç lunc, ma o soi sigûr che le
fasarìn. I vûl dome timp, o ai sintût a dî cussì."
di Xabier Xograr da Plêf


text:
La strade
pe indipendence de Catalogne e passe ancje pe proteste fiscâl. A
sburtâ par cheste soluzion e je la Associazion dai Comuns pe
Indipendence (AMI) che e à comunicât che inte riunion dal esecutîf
dai 15 di Avrîl e darà fûr diretivis precisis ai 650 comuns che le
componin par che a esercitin la sovranitât fiscâl. Il percors, za
inviât di une disine di aministrazions locâls, al previôt che i
bêçs des tassis che i comuns a àn di versâ aes cassis dal stât
centrâl a vegnin paiâts ae Agjenzie Tributarie Catalane cualchi
zornade prime de scjadence. Al sarà po chest organisim a versâju ae
agjenzie statâl pes jentradis dentri dai tiermins previodûts.
Denant dai dubis jevâts sul fat che in ogni câs i bêçs des tassis
catalanis a van a finî intes cassis di Madrid, la Associazion dai
Comuns pe Indipendence e à spiegât che si trate di usâ lis
aministrazions catalanis a chest passaç e a slargjâ il plui
pussibil il sisteme di maniere che cuant che si proclamarà la
indipendence si varà za une agjenzie tributarie catalane in vore e
in stât di gjestî lis jentradis de Catalogne cence plui passâlis
al guvier spagnûl. Ancje la Assemblee Nazionâl Catalane e à fat
savê che e batarà la strade de disubidience fiscâl, spiegant ancje
ai citadins cuâl che al è il percors miôr par fâlu.
Font:
VilaWeb, 05/04/13


text:
Ai
28 di Zenâr al è stât presentât in maniere uficiâl intal
Parlament scozês un coretôr ortografic gaelic par Microsoft Office.
Il program, che si poie suntune base di dâts di 547 mil formis, al è
stât svilupât de agjenzie Bòrd na Gàidhlig. Si trate di un
imprest pensât par judâ a doprâ la lenghe in maniere plui sigure a
scuele, intai rapuarts di vore e ta chei informâi, ma ancje par
semplificâ il rapuart tra il standard scrit e lis diviersis
varietâts de lenghe gaeliche feveladis ator pe Scozie.
Font:
Bòrd
na Gàidhlig,
28/01/15


text:
A front de mancjance di insegnants catalans intal Rosselló, la Universitât di Perpinyà / Perpignan e à presentât un plan che al ponte a garantî la formazion dal personâl che al à di insegnâ il e par catalan. Il document – batiât Plan strategjic pal catalan intai Pireneus orientâi – al à ancje chê di slargjâ l’insegnament di cheste lenghe inte Catalogne Nord sot aministrazion francese. Cun chest plan si cîr di coordenâ dutis lis istituzions ativis ta chest setôr di maniere di rispuindi simpri miôr a chel passe 60% di citadins che a domandin il catalan a scuele.
Font: Món Divers, 23/03/09


text:
Ai 20 di
Fevrâr i rapresentants di vincjesîs associazions a àn presentât
un document unitari là che a son dentri cinc ponts che a varessin di
jessi metûts dentri te leç di riforme dal setôr public che e larà
a regolâ ancje la RTPA, o sei la radiotelevision dal principât des
Asturiis. La domande principâl e je che la radiotelevision publiche
e ufrissi une programazion di cualitât intes lenghis propriis dal
teritori e une informazion plurâl che e rispieti dutis lis ideis. In
plui de cualitât, si domande ancje di incressi la cuantitât dai
programs par asturian – che vuê a rapresentin il 5% des emissions
televisivis e il 2% di chês radiofonichis – e ancje di chei par
galizian, lenghe che si fevele te aree plui ocidentâl des Asturiis.
In particolâr si lamente la mancjance dal ûs dal asturian tai
spazis pai fruts, ta chei informatîfs e ta chei sportîfs. Un
compuartament dificil di capî, massime se si pense che la medie de
scolte cuant che i programs a son par asturian e je dal dopli rispiet
a chei par castilian.
Font:
La Nueva España, 21/02/14


text:
Une
propueste di leç sul insegnament de lenghe sarde intes scuelis
sotscrite dai presidents dai grups consiliârs di maiorance e di
oposizion e je stade presentade intal Consei regjonâl de Sardegne e
e varès di jessi fate buine za tai prins mês dal 2015. Daûr di ce
che e previôt la leç statâl 482/99 la adesion al insegnament dal
sart e sarà volontarie, ma rispiet a ce che e previodeve la leç
regjonâl sul sart dal 1997 la propueste e ponte a garantî
continuitât didatiche e uniformitât intal insegnament de lenghe
sarde. Cun di fat, ogni an si previodin almancul 120 oris dedicadis
ae lenghe proprie de isule intes scuelis de infanzie e 80 oris tes
primariis. Il test al previôt un regjistri regjonâl dai insegnants
di sart cu la certificazion des lôr competencis linguistichis e
didatichis, e une comission cun funzions di coordenament e di vuide
de ativitât des istituzions scolastichis. Par inviâ cheste riforme
si previôt une dotazion finanziarie di trê milions di euros ad an
pai prossims trê agns.
Font:
Castedduonline,
16/01/15;
La Nuova Sardegna, 17/01/15


text:
Santorini
Santorini (par grêc Eavtopίvn) al è un piçul grup circolâr di isulis vulcanichis grechis che si cjatin tal mâr Egjeu a cirche 200 chilometris a sud-est de Grecie. Il non Santorini al è stât dât dai Venezians tal XIII secul, prime si ere clamât Kallisti, Strongili o Thera. La sô forme e je nassude dal sprofondament di un vulcan. Cualchidun al pense che da chest disastri al sedi nassude la liende di Atlantide, di sigûr la disastrose eruzion di 3500 agns fa e à puartât a la decjadence de civiltât minoiche de isule di Crete.


text:
Musiche jazz
Il jazz (tiermin di origjin incierte) al è un gjenar di musiche caraterizât de improvisazion, di une grande espressivitât, e ancje di un virtuosisim strumentâl nassût a cjaval dal '800 e dal '900 tal Sud dai Stâts Unîts dal incuintri di tradizions musicâls africanis e europeanis.
Diventade tai agns '20 une vere musiche artistiche, il jazz al è aromai sunât, componût e scoltât dapardut come une gnove musiche colte, soredut tal mont de culture ocidentâl.
Artiscj principâi[cambie | modifiche il codiç]
- Louis Armstrong
- Count Basie
- John Coltrane
- Miles Davis
- Duke Ellington
- Ella Fitzgerald
- Benny Goodman
- Coleman Hawkins
- Billie Holiday
- Glenn Miller
- Charlie Parker
- Frank Sinatra
- Art Tatum
- Mauro Costantini (Furlans)


text:
Vuê o vin plasê di lassâus cun dôs gnovis, che a interressin la nestre Ostarie e i plui di cualchidun dai nestris Contecurtârs.
O stin cjacarant di doi events che si davuelzaràn ducj i doi ae fin di cheste setemane e dulà che o vin il plasê di invidâ ducj, se no altri par saludâsi, prime che al rivi il cjalt e ancje la nestre Ostarie e fâsi un pocje di polse.
La prime serade e je in colaborazione cu la Associazion 1511
, che inseieme cu la nestre Ostarie Leterarie e à inmaneât une serade dediade al teme dal Grant Riviel dal 1511.
Cu la poie dal Comun di Sedean - Assessorât pe Culture – Sportel intercomunâl pe lenghe furlane - e in colaborazion cu la Pro Loco di Rivis
Joibe ai 16 di Jugn aes 20,45
in localitât “Mulin di Rivis"
Vie Molino Nuovo, Rivis di Sedean
Carli Pup, judât da lis leturis dal Famei (Checo Tam) e dal Ostîr (Raffaele Serafini) di Contecurte, al à metût adun CONTECURTE 1511, un viaç jenfri storie e narative su la Joibe Grasse dal 1511
Framieç di cualchi toc storic, a si leiarà cualchi conte scrite di pueste par il 1511 e, cuissà, magari cualchi conte inedite.
_____________________ ***_______________________
La sere dopo,
Vinars ai 17 di Jugn
aes 20,45 in tal cjistiel di Glemone
la PRO GLEMONE e presente un apontament culturâl che al interesse di dongje sedi i nestris Contecurtârs, sedi la Ostarie, e sedi la lenghe furlane. Il titul de serade, difat, al sarà:
TRÊ SCRITÔRS,
DÔS LENGHIS,
UNE VORE DI CONTIS…
E ancje chi Checo Tam, Gianfranco Pellegrini e Raffaele Serafini, intune serade di leture di Contis curtis in lenghe taliane e furlane, a cjacararàn di leteradure curte bilengâl
, doprant come imprescj "Cuatri stagjons dal an
", "Scûr di lune
" e "Corti - Seconda Stagione: l'invasione degli UltraCorti
".
O IN CJISTIEL O TAL MULIN...US SPIETIN!


text:
venerdì 20 novembre 2015
La vilie di San Zuan
9 coments:
-
-
Mariangela, il zuc di san Zuan a nol'è ne pi ne mancul chel de margherite, par fale la drete bisugne prin conta lis fueis par pode dreça il destin de to bande.Mandi e ben sintude cu le biele conte. Lussian
- 20/11/15, 13:03
-
-
Benvignude a Mariangela su contecurte cun cheste conte gustuse. Spearin che sedi la prime di tantis altres contis. Brave par dabon.
Nello Malisano
- 20/11/15, 14:26
-
-
Biele conte, bon proseguiment su contecurte.
Compliments e ben rivade!
Egle T.
- 20/11/15, 21:23
- Galliano ha detto...
-
Benvignude Mariangela,
Tu âs reson a dî che l’amôr al è vuarp, cetantis voltis che si svuarbisi paiant un presi masse alt.
Ben contade la conte tal fânus capî usancis di une volte.
- 20/11/15, 22:19
-
-
Butìnle in ridi Marieanzule, a no si à simpri di vaî. Par gno cont se Gjovane e vês doprâts ancje chei altris cuatri sens e no dome la viste, cence contâ il sest che lis feminis a lu àn une vore svilupât, e varès induvinât subit. Pense dome a Sante Luzie: cemût fasaressie a puartai i bebei ai fruts, cui voi tal plat, e a metijai tes scarpis sa no vês vût un bon nâs? ... Scusimi la stupiditât, Anzule. Bepi
- 21/11/15, 15:48
-
-
Lussian, Nello,, Egle, Galliano scuen ringraciâus ducj vualtri dal "plui font dal me cûr"! I soi stade tant contente di vei puartât "alc" des mes monts a la planure dal nestri Friûl e soredut ancje a chei contecurtârs che son a tor pal mont... I sai che storiis vecjis àn d'è par dut, ma de Cjargne pocje int lis conte. Sperin di rivà a contâus, plui indenant, alc altri di biel inte me fevelade un tic divierse de vuestre..Us lassi pal moment cuntun gnûf gracie!! M A N D I a Contecurtegnove. Mariangela De Campo
- 22/11/15, 21:03
- Yaio ha detto...
-
Insume, le clâf dal destin ! Ma si tratial di Davai o Davâr ?
Mandi e buine continuazion!
- 23/11/15, 18:39
- giulia casolo ha detto...
-
Mariangela, tu sôs une grande! Cence Te, Làuc, al sares muart :-/
- 23/11/15, 19:24
-
-
Marieanzule, si sa che l'amôr al è vuarp, ancje se Mariute e veve almancul altris cuatri sens di doprâ, cence contâ il sest sens che lis feminis a àn une vore svilupât. San Zuan a le à freade, la che invezit Sante Luzie e je buine, pûr cui voi tal plat, di cjatâ lis scarpis dai frutins par puartai i bebei. Je forsit e dopre il nâs... juste par fâ une ridade ogni tant. Bepi
- 23/11/15, 23:09


text:
Da un timp a cheste part, Milio, un so amì, i veve scomençât a metii grîs tal cjâf, fevelant a masanin i diseve che a laressin a vore intune fabriche di automobii tal Nord Americhe.
– Ma cemût si rangjino cu la lenghe? – i domandave Zaneto.
– Nuie pôre, tu viodarâs ce tancj furlans co cjatarìn, po al bastarà co disedin ochei.
E cussì come sveantsi di un sium, l’om si cjatà lavorant intune grande fabricone di machinis, al jere un lavôr facil però stufadiç, al veve di imbrucjâ un ribatin daûr chel altri sun des lamieris. La buste paie e rivave regolâr, Zaneto al meteve vie i siei biei bêçs za che al jere stratignût e modest tal spindi. Milio invezit, che al viodeve la vite cuntune altre lint, al invidave al amì a partecipâ des sôs scorsadis: tun ristorant, al cine, fiestis di bal, dulà che a podevin cognossi tantis frutatis, al risultà che a Zaneto chestis sbeletadis “american girls” no i parevin par ben: a fumavin, a bevevin, cjo, cun lôr bisugnave spindi!
Cussì al cjatà un mût di passâ il timp libar, la domenie al cjapave un tramvie che lu spassizave sù e jù par Bostòn, tra lâ e tornâ i levin almancul cinc oris, intant e finive la zornade. Une dì al ricevè dôs riis di cjase, il pari no si sintive ben. Al cumbinà cu lis feriis e al partì. Difat i gjenitôrs in pôcs agns a jerin invielîts a tal pont che Zaneto al sintì che alc al veve di fâ, cjatâ cualchidun che al abadàs a lôr, za che lui al sarès tornât a lavorâ in Americhe.
Une domenie dopo messe grande i capità di intivâsi cun la Romilde, une cognossude dal paîs, tacât discors e cemût cussì e cemût culà, al capì che la femine e jere ancjemò fantate. Se doi plui doi a fasin cuatri e varès di lâmi ben, al pensà… mi cognossin in famee, o soi amì dai fradis, ma purpûr al scrupulave intun dinei, parvie che al lavorave in Americhe. La setemane daspò al tornà a messe cjantade, viodint une altre volte la zovine che ben metude i fasè un acet ligriôs. A forin cjaminant dulinvie la Ledre, il zovin i fevelà plui de situazion de sô famee che dai siei sintiments, la Romilde e capì la antifone. Tornant in paîs la zovine i disè:
- Domenie e je la sagre de Madone, si cresime la fie di gno fradi, parcè no vegnistu a fevelâ cun gno pari? - Zaneto al scomençà a tossi e tra un colp e chel altri i disè di sì.
Savint che al doveve fevelâ cul pari al vê une setemane tant contraditorie che e rivà domenie intun lamp. Tal prin daspò misdì, vistût di fieste si inviâ viers la cjase de zovine, controlant pôris e sperancis al leve imbastint un discors daûr chel altri. Il puarton de cjase coloniche al jere spalancât, vie libare, al pensà. Il prin a viodilu al molà une lungje berlade:
- Il merecan, il merecan!
Di bot il curtîl bilisiât a fieste si jemplà di int, ducj a volevin strenzi la sô man, ducj a volevin saludâlu. Dal di dentri cjase si sintivin i suns di une armoniche e la legre vôs dal pari di Romilde che diseve:
- Zaneto, Zaneto, jentre, jentre!
Confuartât di chel acet di fieste grande, al capì che nol coventave plui fâ nissun discors.


text:
Ai
9 di Fevrâr il delegât pe
lenghe basche Patxi Baztarrika al
à presentât denant dal
Parlament de Comunitât
Autonome Basche il
rapuart su la metude in vore dal regolament sui dirits linguistics
dai consumadôrs e dai utents. Se intal setôr public la normative e
je metude in vore cuasi pardut, intal setôr privât dome il 22% al
ufrìs i siei servizis ancje in lenghe basche. La situazion però e
cambie une vore a seconde dal setôr: cun di fat a meti in vore la
norme al è il 50% des bancjis, il 35% des grandis cjadenis
comerciâls, il 25% des aziendis di traspuart, il 17% des impresis de
comunicazion e jù jù fin al 1% dai supermarcjâts. Lis percentuâls
a mudin po ancje daûr dai caratars sociolinguistics des areis là
che lis impresis a son logadis e de pression fate dai utents par
gjoldi dai lôr dirits linguistics. Par incressi la metude in vore
dal regolament, il guvier de Comunitât al à za previodût
intervents par 250 mil euros vie pal 2015 e par altris 250 mil euros
intal 2016.
Font:
Europa
Press,
09/02/15


text:
Ai 8 e ai 9 di Avost si è davuelte a Corti la edizion 2009 des “Ghjurnate Internaziunale”: l’apontament tradizionâl inmaneât dal indipendentisim cors par confrontâsi cui rapresentants di altris nazions cence stât in lote pe autodeterminazion. Chest an la rapresentance politiche e jere formade dai catalans di ERC e di Estat Català, dai sarts di iRS e di Sardigna Natzione, dai bascs di Batasuna, dai bretons dal Emgann, dai amazics (berbers) dal MAK e di une delegazion dal Quebec. Un dai temis frontâts intant de edizion di chest an al è stât chel des lotis sindacâls puartadis indenant dai lavoradôrs des comunitâts minorizadis dentri dal stât francês. Par fevelâ di chest argoment, dongje dal Sindacât dai Lavoradôrs Cors (STC), a son rivâts a Corti i rapresentants dal sindacât basc LAB, di chel breton SLB, di chel canac USTKE, di chei de Guadalupe UGTG e LKP, in plui di rapresentancis rivadis di altris dai cussì clamâts Teritoris dal oltri mâr (Outre-mer). La manifestazion e à viodût a dibati ancje sul svilup teritoriâl e ambientâl de Corsiche e su cuestions leadis al dirit di citadinance.
Font: Radio Alta Frequenza, 06-10/08/09


text:
a è stâde creâde par regonâ e organizâ
sîtos cun contignûts in lenghe furlan
Cun la leç 482/99 su la tutele des minorancis linguistichis, la Repubbliche taliane, metint in vore la Costituzion e i principis stabilîts dai organisims europeans, e à ricognossût uficialmentri la lenghe furlane. Te scuelis maternis, elementârs e mezanis, per tant, dongje de lenghe taliane, si pues domandâ ancje l’insegnament de marilenghe, un vêr patrimoni di culture e cognossincis, parcè che l’inricjiiment al passe simpri de tradizions, cjapant su dal so lengaç, i struments di crescite sociâl utii pal avignî di ducj.
La Provincie di Udin (Italie) e promôf l’ûs des lenghis presintis sul so teritori, parcè che ogni lenghe de nestre tiere e je une ricjece di difendi e un tesaur di valorizâ. Cemût che voaltris a vês notât, Open Directory al è organizâ par gerarchie in categoriis, partint da argoments gjenerâls e continuant man man viers temas simpri plui specifics. Ogni categorie al ha une pagjine di descrizions dulà ca vegnîn esponus fins, carateristichis e contignût da la stesse, che al ten ancje lis descrizions di dutis lis sotcategoriis a livel imediât inferiôr. In che stesse pagjine son presint le descrizions des categoriis di secont livel al di sot dal World/Furlan.
Ogni domande di impirâ un gnûf sît al è sotoponu a la valutazion di un editôr: l'Open Directory nol è un ordenari motôr di ricercje, anzit al fas da sôs seletivitât un punt di braùre e insiemè la dimostrazion da la volontât di furnî un servizi di prime qualitât a comunitât online. I editôrs di categorie si riservin il dirit di no meti un sît, stramudâlu in diviersis categoriis o di javalu completamente ancje dopo avelu inseri.
Jentrait in cuntat cun i editôrs se vês dubi o sigjeriments particolâr a rivuart da la disposizion di sîtos o de categoriis stesse.
Regulis gjenerâi par l'impirâment dai sîtos
- Cjatâ fûr la sot categorie plui appropriate
Nol è pussibil domandâ di impirâ un sît a nivel di World/Furlan, ma sôl in da categoriis dulà al è presint il link "zonte URL" adalt inte pagjine.
- Sôl sîtos in lenghe furlan
I sîtos in lenghe inglês relatîfs al Italie ai van sopogni in da sot categoriis juste di World/Italiano . I sîtos in lenghe diferentis dal inglês e dal furlan al à da es sopogni in da categoriis linguistiche juste di World.
I sîtos multilenghe che al ân une version in lenghe furlan son acetâ in sot categoriis di World/Furlan ma à di jessi proposte la URL esate de la version in lenghe furlane.
- Intal presentâ il vuestri sîtos:
- Il titul al à da corispuind al non de la vuestre aziende o al titul che compâr sul sîto
- No scrivês DUT IN MAIUSCUL;
- No listais une liste di keywords;
- No listais vuestri prodots;
- No scrivês anunzi publicitari;
- La descrizions o La descrizions al à da es un curt riassunt dal contignût dal vuestri sîto;
- La descrizions al à da es in furlan ed in une forme gramatic coreta
- No meti dentri linguaggio promozionâl/publicitari;
- No scrivês la storie da la vuestre aziende/vite;
- No listais une liste di keywords;
- No doprais HTML tags
- Domandait l’impirâment in une sole sot categoriis
- Ogni sîto podês vês listâ une uniche volte e in una uniche categoriis di World/Furlan. Ricuardìn ancjemò che ODP al trascrive sîtos e non pagjine Web. A ses preas di no proponi di impirâ duc tes pagijnis dal vuestri sîtos. Domande dopli, in plui categoriis, o cun URL diferent che ripuartìn tal stes sîto o contignût, a no vignaran tolerades e as podaran vesi gjavâ ancje i inseriments za listais .
- Il titul al à da corispuind al non de la vuestre aziende o al titul che compâr sul sîto
Notice: The World/Furlan category lists sites in Furlan language . No sites will be accepted and listed at this level. Please find the best subcategory possible, where the link "submit URL" on the upper side of the page is present, for submitting your site.
Please submit English language sites about Italy or Friuli Venezia Giulia to the proper Regional/Europe/Italy subcategory. Please submit other non-English languages sites about Italy or Friuli Venezia Giulia in the proper World/[Language]/[Regional] subcategory.
Multilingual sites having an Furlan language version can be submitted to the proper subcategory in World/Furlan, but you must provide the actual URL of the Furlan version startpage.


text: uderus Ecomatic Erc, Bderus Ecomatic Erc, Buerus Ecomatic Erc, Budrus Ecomatic Erc, Budeus Ecomatic Erc, Buders Ecomatic Erc, Buderu Ecomatic Erc, BuderusEcomatic Erc, Buderus comatic Erc, Buderus Eomatic Erc, Buderus Ecmatic Erc, Buderus Ecoatic Erc, Buderus Ecomtic Erc, Buderus Ecomaic Erc, Buderus Ecomatc Erc, Buderus Ecomati Erc, Buderus EcomaticErc, Buderus Ecomatic rc, Buderus Ecomatic Ec, Buderus Ecomatic Er, uBderus Ecomatic Erc, Bduerus Ecomatic Erc, Buedrus Ecomatic Erc, Budreus Ecomatic Erc, Budeurs Ecomatic Erc, Budersu Ecomatic Erc, Buderu sEcomatic Erc, BuderusE comatic Erc, Buderus cEomatic Erc, Buderus Eocmatic Erc, Buderus Ecmoatic Erc, Buderus Ecoamtic Erc, Buderus Ecomtaic Erc, Buderus Ecomaitc Erc, Buderus Ecomatci Erc, Buderus Ecomati cErc, Buderus EcomaticE rc, Buderus Ecomatic rEc, Buderus Ecomatic Ecr, BBuderus Ecomatic Erc, Buuderus Ecomatic Erc, Budderus Ecomatic Erc, Budeerus Ecomatic Erc, Buderrus Ecomatic Erc, Buderuus Ecomatic Erc, Buderuss Ecomatic Erc, Buderus EEcomatic Erc, Buderus Eccomatic Erc, Buderus Ecoomatic Erc, Buderus Ecommatic Erc, Buderus Ecomaatic Erc, Buderus Ecomattic Erc, Buderus Ecomatiic Erc, Buderus Ecomaticc Erc, Buderus Ecomatic EErc, Buderus Ecomatic Errc, Buderus Ecomatic Ercc, B uderus Ecomatic Erc, Bu derus Ecomatic Erc, Bud erus Ecomatic Erc, Bude rus Ecomatic Erc, Buder us Ecomatic Erc, Buderu s Ecomatic Erc, Buderus E comatic Erc, Buderus Ec omatic Erc, Buderus Eco matic Erc, Buderus Ecom atic Erc, Buderus Ecoma tic Erc, Buderus Ecomat ic Erc, Buderus Ecomati c Erc, Buderus Ecomatic E rc, B6derus Ecomatic Erc, B7derus Ecomatic Erc, B8derus Ecomatic Erc, Bzderus Ecomatic Erc, Biderus Ecomatic Erc, Bhderus Ecomatic Erc, Bjderus Ecomatic Erc, Bkderus Ecomatic Erc, Buwerus Ecomatic Erc, Bueerus Ecomatic Erc, Burerus Ecomatic Erc, Buserus Ecomatic Erc, Buferus Ecomatic Erc, Buxerus Ecomatic Erc, Bucerus Ecomatic Erc, Buverus Ecomatic Erc, Bud2rus Ecomatic Erc, Bud3rus Ecomatic Erc, Bud4rus Ecomatic Erc, Budwrus Ecomatic Erc, Budrrus Ecomatic Erc, Budsrus Ecomatic Erc, Buddrus Ecomatic Erc, Budfrus Ecomatic Erc, Bude3us Ecomatic Erc, Bude4us Ecomatic Erc, Bude5us Ecomatic Erc, Budeeus Ecomatic Erc, Budetus Ecomatic Erc, Budedus Ecomatic Erc, Budefus Ecomatic Erc, Budegus Ecomatic Erc, Buder6s Ecomatic Erc, Buder7s Ecomatic Erc, Buder8s Ecomatic Erc, Buderzs Ecomatic Erc, Buderis Ecomatic Erc, Buderhs Ecomatic Erc, Buderjs Ecomatic Erc, Buderks Ecomatic Erc, Buderuq Ecomatic Erc, Buderuw Ecomatic Erc, Buderue Ecomatic Erc, Buderua Ecomatic Erc, Buderud Ecomatic Erc, Buderuy Ecomatic Erc, Buderux Ecomatic Erc, Buderuc Ecomatic Erc, Buderus Esomatic Erc, Buderus Edomatic Erc, Buderus Efomatic Erc, Buderus Exomatic Erc, Buderus Evomatic Erc, Buderus Ec8matic Erc, Buderus Ec9matic Erc, Buderus Ec0matic Erc, Buderus Ecimatic Erc, Buderus Ecpmatic Erc, Buderus Eckmatic Erc, Buderus Eclmatic Erc, Buderus Ecömatic Erc, Buderus Ecohatic Erc, Buderus Ecojatic Erc, Buderus Ecokatic Erc, Buderus Econatic Erc, Buderus Ecomqtic Erc, Buderus Ecomwtic Erc, Buderus Ecomstic Erc, Buderus Ecomytic Erc, Buderus Ecomxtic Erc, Buderus Ecoma4ic Erc, Buderus Ecoma5ic Erc, Buderus Ecoma6ic Erc, Buderus Ecomaric Erc, Buderus Ecomazic Erc, Buderus Ecomafic Erc, Buderus Ecomagic Erc, Buderus Ecomahic Erc, Buderus Ecomat7c Erc, Buderus Ecomat8c Erc, Buderus Ecomat9c Erc, Buderus Ecomatuc Erc, Buderus Ecomatoc Erc, Buderus Ecomatjc Erc, Buderus Ecomatkc Erc, Buderus Ecomatlc Erc, Buderus Ecomatis Erc, Buderus Ecomatid Erc, Buderus Ecomatif Erc, Buderus Ecomatix Erc, Buderus Ecomativ Erc, Buderus Ecomatic E3c, Buderus Ecomatic E4c, Buderus Ecomatic E5c, Buderus Ecomatic Eec, Buderus Ecomatic Etc, Buderus Ecomatic Edc, Buderus Ecomatic Efc, Buderus Ecomatic Egc, Buderus Ecomatic Ers, Buderus Ecomatic Erd, Buderus Ecomatic Erf, Buderus Ecomatic Erx, Buderus Ecomatic Erv, Boderus Ecomatic Erc, Buterus Ecomatic Erc, Budarus Ecomatic Erc, Budirus Ecomatic Erc, Budärus Ecomatic Erc, Buderos Ecomatic Erc, Buderus Ekomatic Erc, Buderus Ecumatic Erc, Buderus Ecornatic Erc, Buderus Ecometic Erc, Buderus Ecomadic Erc, Buderus Ecomatiec Erc, Buderus Ecomateec Erc, Buderus Ecomatik Erc, Buderus Ecomatic Erk


text:
Pal tribunâl pai contenziôs aministratîfs di Uviéu / Oviedo i funzionaris de aministrazion autonome des Asturiis no àn il dirit di doprâ la lenghe asturiane intes lôr comunicazions internis. La sentence e à lassadis scaturidis dutis lis realtâts associativis impegnadis pe promozion di cheste lenghe, massime par vie che juste cualchi timp prime il tribunâl costituzionâl spagnûl al veve ricognossût il dirit dai asturians a indreçâsi aes autoritâts autonomichis inte lôr lenghe proprie. Il câs al jere nassût dal ricors fat indenant di un avocat asturian che si veve viodût a dineâ un permès di lavôr par vie che al jere scrit par asturian. Il tribunâl di Uviéu al à justificât la sô sentence cul fat che la leç e garantirès in maniere esplicite dome ai citadins di doprâ la lôr lenghe intai rapuarts cu la aministrazion autonome, ma no ai funzionaris che a àn a ce fâ cul public e che il tribunâl costituzionâl nol à frontât cheste cuestion. La uniche maniere par garantî ad in plen i dirits linguistics – e comente la Academie pe lenghe asturiane – e je chê di cambiâ il statût di autonomie par ricognossi al asturian il status di couficialitât adun cul castilian.
Font: Nationalia, 26/03/10


text:
Lis
dôs riunions dai partîts sovraniscj rapresentâts intal Parlament
catalan, che si son tignudis ai 3 e ai 9 di Otubar, a àn confermât
la volontât di mantignî ai 9
di Novembar la
date dal referendum su
la indipendence e di davuelzilu daûr des formis che il moment al
permetarà. Cun di fat, la sospensive decidude dal tribunâl
costituzionâl spagnûl pe leç su lis consultazions fate buine dal
Parlament catalan e pal
decret de Generalitat
(guvier
catalan) par
clamâ dongje il referendum e impedìs di davuelzi la votazion in
maniere normâl. Lis riunions a àn dut câs mostrât des divisions
tra CiU, ERC, ICV-EUiA e CUP su la forme di vôt di doprâ: si va di
un referendum inmaneât de Generalitat
in plene sfide aes autoritâts spagnolis a di une consultazion
davuelte dai comuns che e vedi plui un valôr simbolic che pratic. Ai
10 di Otubar, intune conference stampe clamade dongje par presentâ
la gnove manifestazion rivendicative in program a Barcelone ai 19 di
Otubar, lis organizazions
Assemblea Nacional Catalana
e Òmnium Cultural
che a son daûr
a vuidâ la mobilitazion popolâr pe indipendence a àn dite che no
acetaran un referendum smamît che nol sedi inmaneât dal guvier
catalan.
Intal
framieç il Parlament de Comunitât Autonome Basche al à votât a
maiorance (EH Blidu e PNV) une mozion che e mostre il so
ricognossiment pal procès sovranist inviât dal Parlament catalan e
che e critiche in maniere dure il compuartament dal tribunâl
costituzionâl spagnûl.
Font:
VilaWeb, 09-10/10/14;
Naiz:, 09-10/10/14


text:
Est
L'est al è un dai cuatri ponts cardinâi. Al è opuest al ovest e perpendicolâr a nord e sud.
Par un osservadôr logât te superficie de Tiere, l'est al è la direzion sul orizont che al indiche il pont dal cuâl al jeve il Soreli ai ecuinozis. Al è clamât ancje Orient o Jevât.
Cul tiermit "Est" si intint aes nazions orientâls. Cuant al ven doprât in chest mût al po, a seconde dal contest, riferîsi al Medi Orient, ae Europe Orientâl, al Estrem Orient, al Sud-est Asiatic, o ae Asie in gjenerâl.
Te mitologjie norene al esisteve un nanut clamât Vestri, puest a est, che al tignive sù la cube dal cîl.


text:
Il comun di
Vevčani, in Macedonie, al confine par un tocut cu la Albanie e pal
rest al è cercenât dal comun di Struga / Strugë; contrari des
tieris dulintor la sô popolazion e je dute macedone. Propit la
mancjance di albanês che a vivin alì e je stade la scuse doprade de
sô aministrazion comunâl par tirâ vie dute la segnaletiche stradâl
bilengâl e sostituîle cun cartei dome par macedon. La decision e à
discjadenât la proteste rabiose dal sindic di Struga, là che la
maiorance de popolazion e parten ae minorance albanese, che al à
menaçât di sdrumâ jù par svindic la jentrade in clap e la
gleseute che si cjatin a confin tra i doi comuns, juste su la strade
là che i cartei a son stâts cambiâts e che e ven doprade ogni dì
di cetancj citadins macedons di lenghe albanese. Par cuietâ la
situazion al à vût di intervignî il guvier centrâl, ma l’episodi
al palese a clâr lis tensions simpri vivis tra la comunitât di
lenghe macedone e chê di lenghe albanese.
Font:
Balkan Insight, 25/10/13


text:
Un Concors par Contis Curtissimis
CE ROBE ISE?
Contis Cence Cjâf al è un concors par contis curtissimis in lenghe furlane
- la version furlane dal aromai innomenât fun cool!
- inmaneât de osterie leterarie Contecurte. Si àn di scrivi Contis curtis, ma curtis, ma cussì curtis, che non àn di rivâ adore a lâ a cjâf, ven a stâi che si à di contâ une storie che e sta dute intune frase, cence ponts tal mieç
.
DULÀ SI CJATIAL IL CONCORS?
Su Contecurte ve, la ostarie leterarie virtuâl, ven a stâi chest blog che tu stâs leint, su cheste direzion dal web, che tu tornis a cjatâ cirint Contecurte su Google. Achì a son lis regulis, si pues lei lis contis che a son za rivadis e centenârs di altris za publicadis dai contecurtârs.
CEMÛT SI PARTECIPIE?
Al baste mandâ lis Contis Cence Cjâf ae nestre direzion di pueste eletroniche, contecurte@gmail.com
, miôr se intun document di test. Al pensarà l’Ostîr a ricevi lis contis e publicalis sul blog cun sot il vuestri non.
CUANT AL SCJADIE?
Cul ultim dal an, o miôr, inte gnot dai 31 di Dicembar 2013.
TROPIS CONTIS PUEDIO MANDÂ?
Trê! No di plui, sì di mancul. Anzit, pene che o vês finît di lei cheste rie, in pratiche o vîs pene partecipât al concors cun zero contis, nuie mâl, nomo?
PUEDINO PARTECIPÀ DUCJ?
Sì ve po! Al baste che a savedin doprâ l’ordenadôr avonde par scrivi e inviâ lis Contis Cence Cjâf che a son stâts bogns di scrivi. Nol covente altri.
E SE O SAI IL FURLAN MA NO SAI SCRIVILU?
Nissun probleme! Si lu scrîf come che al ven e dopo, insieme cul ostîr, si comede gramatiche e grafie, che la Conte e vegni fûr sì cence cjâf, ma scrite juste. E di chê strade magari si impare alc.
MA AIO DI SCUGNÎ SCRIVI FRASIS CURTIS?
Ma... insome... Lungjis, curtis al va ben compagn. Se un tant bulo di savê scrivi une frase di une pagjine cence doprâ ponts – fers, esclamatîfs o di domande che a sedin – brâf lui, e la conte e va benissim.
MA SI VINCIAL ALC?
La sodisfazion di jessi metûts sot il judizi di une zurie e di vinci la prime edizion dal concors. No isal vonde? No? E alore si vincin ancje libris! Par savent cuâi al baste che cjalais chi sot!
MA CHEST CONCORS AL È UNE FIGADE, PODIO DÂUS UNE MAN?
Sigûr! Dîlu a ducj chei che tu cognossis, sparnice, mande ator chest link vie mail, condivît sul muselibri e devente nestri amì
, e soredut... partecipe!
PREMIS
Chest al è un concors puar, ma che instes al cîr di dâ une sodisfazion e stiçâ a partecipâ e vinci. I premis che a son chi sot a son saltâts fûr in gracie dal BANCO LIB(E)RO
e di ONDE FURLANE
. Al è clâr che se cualchidun che al vôl deventâ sponsor... o slungjin i premis.
PRIN RIVÂT
- Racconti, di Caterina Percoto, Vallecchi editore, 1972, 614pp.,
- La sabbia non ricorda, Giorgio Scerbanenco, La biblioteca del Messaggero Veneto, Friuli d'autore n. 14
- Altri modi, Gian Paolo Gri, La biblioteca del Messaggero Veneto, Friuli d'autore n. 18
- La crudel zobia grassa, Furio Bianco, La biblioteca del Messaggero Veneto, Friuli d'autore n. 17
- Un Friûl Difarent - i 90MHZ di Onde Furlane, Max Mauro, i quaderni del Menocchio, pp 118
- Riviei di ingjustri, lis contis a fumuts dal Premi Friûl 2010
SEONT RIVÂT
- Novelle, di Caterina Percoto, La biblioteca del Messaggero Veneto, Friuli d'autore n. 8.,
- Appuntamento a Trieste, Giorgio Scerbanenco, La biblioteca del Messaggero Veneto, Friuli d'autore n. 20
- Un Friûl Difarent - i 90MHZ di Onde Furlane, Max Mauro, i quaderni del Menocchio, pp 118
- Riviei di ingjustri, lis contis a fumuts dal Premi Friûl 2010
TIERÇ RIVÂT
- La casa a Nord-Est, di Sergio Maldini, La biblioteca del Messaggero Veneto, Friuli d'autore n.1
- Un Friûl Difarent - i 90MHZ di Onde Furlane, Max Mauro, i quaderni del Menocchio, pp 118
- Riviei di ingjustri, lis contis a fumuts dal Premi Friûl 2010
- Perpensa, antologia di poesie in italiano e dialetto e di racconti brevi, 2009, Premio Vigonza


text:
La machine dal timp
di Rudy Mentale
Al jere inmò tal so garage. Cualchidul lu sburtà sul bancon dai imprescj. D'istint al cjapà un tubo di fier e menà un colp fuartonon.
Al murì che i pareve di cognossi chel om, saltât fûr dal nuie dut t'un colp.
Civiltâts pierdudis
di Massimo Muntoni
Al fo scuviert il planete.
I archeolics a esaminarin lis vanziduris di chê civiltât discomparide.
I glotolics a rivarin adore a decifrâ il simbul chel al vignive doprât plui di spes e a batiarin che raze antigone cul non di Coca Cola.
di Daniele Bello
«...e la strie, dopo vêle ben cuete, si jere mangjade la frute».
«Ma mame! Ma no finìs migo cussì cheste storie!»
«E a ti cui ti ajal dite che soi tô mari?»
Come une volte
di Andrea Viscusi
Chê matine, cuant che tornai a cjase subit daûr dal imbrunî, o vevi capît subite che nol tirave bon aiar . Me fi al jere in vene di ramanzinis.
«Ah, cuant che o jeri vecjo jo…» al scomençà, tirant sù il dêt.
_________________
Ve chi, cuatri contis curtissimis par stiçâ un pôc i contecurtârs, su lis seradis di CE CONTINO A SAN ZORZ, che a tacaran cun miercus 23...


text:
No us a la fâs lungje par un motîf sempliç: jo, di cheste associazion a sai une vore pôc, ma di ce che ai podût viodi su la lôr cjase in rêt e cognossint un ninin dai libris ca àn bielzà scrit, o ai capît che a fasin un lavôr cognossût e stimât di agns e che di sigûr in tancj a san plui di me.
O segnali alore, dome un pâr di considerazions ca mi sameavin di interès e un dôs peraulis di numar su la serade e sul libri.
Une considerazion le à fate il curadôr dal libri prin di tacâ la presentazion. A jere une robe che no vevi pensât prin di cumò. Il Friûl di mieç, val a dì, pais come Cjampfuartmit, Puçui, Pasian e, parcè no, il me stes Comun, àn une proprietât che non podin dineâ: a saran l’ultin puest dulà che la lenghe vignarà tocjade di chei altris. Spiete, par chest motîf, al Friûl di mieç une responsabilitât plui grande di che altris bandis. Cheste a jê une considerazion purementri gjeografiche, cence tirâ dongje cuestions peadis a la koinè.
Seconde considerazion ca mi va di vê iniment a compet il lavôr di intervistis che àn fat chei che àn contribuît a scrivi chest libri. Nol è dome un lavôr fondamentâl e impuartantissim pa l’identitât da la lenghe e da lis tradizions dal Friûl, ma al è ancje une corse cuintri il timp. Ducj chei che son i depositaris da lis contis o son vecjuts, e intant che il libri al lave in stampe o son bielzà che muarts.
A jê une robe ca fâs pensâ, soredut chei che come me a scrivin ambientant li storiis dongje cjase: trop timp in plui vevio di passâ cun me none, prin ca nus lassàs? Miôr no pensâ!
E cumò dôs peraulis sul libri.
Al pâr un biel lavôr. Penç, cuvierte rigjide, biel di viodi e plen di contis, tradusudis ancje par talian.
No lu âi comprât, pal sempliç motîf che al costave 25neuros e tal tacuin o vevi dome vincj, ma al di lâ di chest mi pareve un biel libri, plen di contis di striis, di orcui, di aganis, di benandants e vie discorint. Insome, nol è dite ca no lu compri plui indenant.
A lei a jerin chei dal grop de fondazion Tellini e a compagnâju cun vôs e ghitare, une vecje cognossince dal rock furlan, l’ex blackguards Giulio Gallo, di cui o devi ve inmò un cd tor pe cjase.
Ad ogni mût, par concludi, biel progjet e di grande impuartance, ancje se li contis, ben o mal, li cognossevi za, ma si sa, lis peraulis a vôs a svualin, chês scritis no.


text:
Chiedere è lecito... :)
giovedì 22 dicembre 2011
giovedì 15 dicembre 2011
Il cartel par Udinese - Celtic
Ce che si à di vê dubits al è che o vin di lâ indenant! Nol esist che la Udinese di chest an si fâsi butâ fûr de Europe league... Sperìn di jessi brâfs e fortunâts. Jo di chescj scozzês o ai pôre... A son ducj grinte e pachis, e ancje un pôc di balon... Ma jo o ponti intun gol di Floro... :)
Scrit di gelo stellato a lis 18:29 2 salvadis che a vevin alc ce dî Etichetis: cartei da l'Udinese
domenica 11 dicembre 2011
Il cartel par l'Udinese cul Chievo
Podopo vuê al segne Badu, o speri... al ven sù un grant zuiadôr, chel li. :)
Scrit di gelo stellato a lis 13:21 2 salvadis che a vevin alc ce dî Etichetis: cartei da l'Udinese
Iscriviti a: Post (Atom)


text:
Il
Parlament dal Gales al à dât il bon acet ae presentazion uficiâl
dai dominis .cymru e .wales che, cul mês di Novembar, a saran a
disposizion des istituzions e des organizazions principâls che a
vuelin marcâ plui a fuart su Internet il leam cu la lôr tiere. Cul
mês di Març di chest an che al ven, i nons gnûfs a saran po a
disposizion ancje di ducj chei altris sogjets associatîfs o des
personis che i tegnin a mostrâ la lôr identitât galese ancje su la
Rêt. Al lanç dai gnûfs dominis al jere ancje il prin ministri
galês Carwyn Jones che al à confermât che il guvier e la Assemblee
nazionâl galese a saran tra i prins a indotâsi pai lôr sîts
Internet di chest identificatîf teritoriâl. A fâi compagnie ta
cheste sielte a saran diviersis tra lis istituzions galesis plui
impuartantis, tant che la television S4C e la Union Rugby dal Gales,
ma ancje diviersis tra lis aziendis galesis plui innomenadis che a
viodin ta chescj dominis un imprest in plui par promovi lis lôr
ativitâts.
Font:
WalesOnline,
30/09/14


text:
In Romanie
lis dôs comunitâts di minorance plui gruessis a son chê rom e chê
ongjarese, ma dome cheste ultime e je ben organizade dal pont di
viste politic. Intes elezions europeanis di chest an, la Union
Democratiche Magjare in Romanie (UDMR) e à però pierdût teren e
cul so 6,5% di vôts e à rivât a otignî dome doi europarlamentârs
cuintri dai trê dal 2009. Inte aleance di çampe (PSD – PC –
UNPR), vincidore des elezions cul 37,6% des preferencis e 16
eurodeputâts, al è stât elet ancje Damian Drăghici, membri e
ativist de minorance rom.
Font:
elections2014.eu; Romea.cz, 26/05/14


text:
Cualchidun al dîs che la indipendence e puartarà divisions e conflits par vie che il Paîs Basc al presente une fuarte diversitât identitarie, linguistiche e culturâl – al à ricuardât intal so intervent il rapresentant de rêt Independentistak, Txutxi Arizanabarreta – in realtât la indipendence e je la alternative miôr a stâts come chel spagnûl e chel francês che no rispietin la diversitât, che a dinein lis identitâts altris e che a imponin la lôr lenghe e la lôr culture. I nazionaliscj moderâts dal PNV a àn invezit celebrât l’Aberri Eguna a Bilbo / Bilbao cu la partecipazion di centenârs di militants e dal president dal guvier de Comunitât Autonome Basche Iñigo Urkullu. Intant de iniziative il president dal PNV, Andoni Ortuzar, al à di une bande invidât i principâi partîts spagnûi a lavorâ par un model statâl gnûf che al dedi plui autoguvier a chês altris nazionalitâts e, di chê altre, al à criticât lis politichis de çampe indipendentiste basche. Un intervent, il so, criticât sei dal partît socialist (PSE – PSOE) che al à fevelât di intervent confusionât che nol mostre un progjet politic clâr, sei de çampe indipendentiste (Sortu) che al à invidât il PNV e lassâ pierdi acuardis impussibii cui partîts spagnûi e a pontâ suntun percors condividût cun chei altris moviments politics bascs.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
29/04/14
Paîs Basc: miârs di personis in place pal Aberri Eguna
Cualchidun al dîs che la indipendence e puartarà divisions e conflits par vie che il Paîs Basc al presente une fuarte diversitât identitarie, linguistiche e culturâl – al à ricuardât intal so intervent il rapresentant de rêt Independentistak, Txutxi Arizanabarreta – in realtât la indipendence e je la alternative miôr a stâts come chel spagnûl e chel francês che no rispietin la diversitât, che a dinein lis identitâts altris e che a imponin la lôr lenghe e la lôr culture. I nazionaliscj moderâts dal PNV a àn invezit celebrât l’Aberri Eguna a Bilbo / Bilbao cu la partecipazion di centenârs di militants e dal president dal guvier de Comunitât Autonome Basche Iñigo Urkullu. Intant de iniziative il president dal PNV, Andoni Ortuzar, al à di une bande invidât i principâi partîts spagnûi a lavorâ par un model statâl gnûf che al dedi plui autoguvier a chês altris nazionalitâts e, di chê altre, al à criticât lis politichis de çampe indipendentiste basche. Un intervent, il so, criticât sei dal partît socialist (PSE – PSOE) che al à fevelât di intervent confusionât che nol mostre un progjet politic clâr, sei de çampe indipendentiste (Sortu) che al à invidât il PNV e lassâ pierdi acuardis impussibii cui partîts spagnûi e a pontâ suntun percors condividût cun chei altris moviments politics bascs.


text:
Un altri
tabù al è colât intal rapuart jenfri lenghe gaeliche irlandese e
moviments politics unioniscj de Irlande dal Nord. Cun di fat, il gnûf
partît unionist NI21 al à decidût di meti fûr un sest dai siei
cartelons eletorâi gjigants pes elezions europeanis par gaelic. E je
la prime volte che un moviment politic che al sosten la union de
Irlande dal Nord cul Ream Unît al dopre l’irlandês intune
campagne eletorâl. O sin un partît inclusîf e o crodìn che in
Irlande dal Nord ducj a àn di vê la pussibilitât di mostrâ la
proprie identitât e ancje se o crodìn che la Irlande dal Nord e
stedi miôr dentri dal Ream Unît no son resons par no jessi
pluraliscj e dâi spazi ae diversitât linguistiche e culturâl di
cheste tiere, al à spiegât il president dal partît Basil McCrea.
Cun di plui, NI21 si è declarât disponibil a poiâ la propueste di
leç pal irlandês fate indenant dal Sinn Féin, ancje par vie che
nol vûl che la cuistion de lenghe e vegni strumentalizade par resons
di partît. La candidade di NI21 pes europeanis, Tina McKenzie, e à
spiegât il concet in maniere ancjemò plui clare: “la lenghe
irlandese e parten a ducj i citadins de Irlande dal Nord e nus tocje
a ducj di valorizâle”.
Font:
Belfast Telegraph, 21/04/14


text:
Sabide - 20:00
Convoy al è un program su la storie e su lis storiis, che si disvilupe ator di une propueste musicâl che e ten dongje il spazi radiofonic e la esplorazion di cetancj criteris di narazion, de peraule dite ae pagjine scrite, dal cine ae fotografie, dal fumut aes scritis sui mûrs.
E je une altre maniere di presentâ il mistîr di vivi di Giorgio Olmoti, che za sul finî dai agns Otante al veve contât lis sôs storiis su Onde Furlane e che cumò al tire dongje contis e testemoneancis ator pal mont, ancje cu la complicitât di ospits e vôs svoladiis.
La scomesse plui grande dal program e je di doprâ la radio par contâ lis imagjins. Giorgio Olmoti, cuntune esperience di fotograf e di professôr di storie de fotografie alì de Universitât di Turin, al cîr di contâ il vuê cui timps di esposizion dai scats iconics de contemporaneitât.
Al è alc che al funzione in maniere scalembre e daûr di un percors che nol rispiete ad in plen il rigôr di une scjalute di programazion e che al torzeone jenfri imagjins e contis.
www.fotolmoti.blogspot.com


text:
sabato 16 maggio 2015
Partît e balon
12 coments:
-
-
Une vore origjinâl cheste conte, Milio . Ma cemût ise finide la partide daspò? Bepi
- 16/05/15, 13:17
-
-
Cominisim? Isal un eròr di sbalgjo?
- 16/05/15, 20:54
-
-
Mi somee un sogjet par un film a ûs Gudbay Lienin...
- 20/05/15, 11:39
-
-
Cualchi sere fa o eri devant di un grant linzûl a viodi Italie-Eire. Insome, cui turchins bielzà prins tal giron, Bonucci - ains indaûr scualificât pes scomessis - promovût čhapitani e Conte che al va vie par čhapâ plui bêzs (si viôt che al à di metisi sù cualchi čhaveli in plui)… jo o tignivi pai manğhecartufulis blancs/verts e, cuant che Brady (no chel Brady de Giuventus ma un gnûf) al à segnât, jo o ai berlât GOAL! E si è sintût ben tal miez de platee dai talianots, dute cidinade. E cun me o vevi ančhe la bandere! Sì, parcè che o ai repertât chê di gno nono Milio che le meteve simpri fûr il 25 di avrîl e il prin di mai… ve che e sameave fate a pueste: il vert al ere deventât un smamît verdulin e il ros al ere deventât narançon!
Fuarce Irlande/Ar agaidh Eire!
(Sebastian De Contreras)
- 25/06/16, 20:03
-
-
Bon... vino di fà un pronostic? O disarès che i turchins e piardin cuintri il squadron alaman... e cussì nie vuvuzelas e trombetis e claxon... juste a Grao e Lignan dulà che a son i crucs, claro , no?
Mi urte che e sedi stade eliminade le mé Polonie, però...
Pronostics: in SF a van Ghermanie, France, Portugal e Galles...
(Sebastien Cointreau)
- 02/07/16, 20:03
-
-
ma ALORE, FURLANS? No intervignîs?
- 02/07/16, 22:45
-
-
A bruse un grum lâ fûr in chest mût, ma no mi sint di tirâi lis orelis a di nissun, Bepi
- 03/07/16, 00:18
-
-
Une biele finàl France-Portugal... lis robis a son tornadis a puest; lis meteoris Islande e Gales no proviodevi che a lessin lontan e il squadron todesc al à paiàt no dome la capele di Neuer ma ancje l'egoisim di Mueller che al cirive la glorie di bessòl e o vin viodùt dulà che al è rivàt... migo cjapà l'esempli di Pogba? Viodùt ce assist?
Sebastien Cointreau
- 09/07/16, 20:15
-
-
PS... doman e vinç la France... usgnot la Gjermanie e sisteme il Gales, nol baste chel neandertalian cul codin par bati i panzer! Il gno pindulin (a ùs chel dal complant Mosca) al à dit cussì:
1)France
2)Portugal
3)BRD
4)CYMRU (Gales)
Sebastien Cointreau
- 09/07/16, 20:18
-
-
O ai viodût Gjermanie France e a mi àn tornât iniment chei doi balonîrs di Zaza e Pellè, che s'a no vessin sbaliât, a no sai mighe cemût ch'a finive cu la France. Par gno cont si podeve fajale.... Bepi
- 09/07/16, 22:08
- Giovanni Nello Malisano ha detto...
-
Bepi a varessin di sigûr vint nô in titul di campions
- 10/07/16, 13:44
-
-
Poben... il gno pindulin al à falàat e e je dute cause de rotazion de Tiere... eppur si muove... ducj si son za aromai dismenteàts de fieste dal Portugal... nome disgraciis... Pulje, Nice e cumò un altri golpe in Turchie... ma in ce mont vivìno?
Sebastien Cointreau
- 16/07/16, 20:28


text:
Dopo che si sin a pene “becâts” tra ostîr e camarîr e ven la ocasion par resonâ su la ricercje de coretece tal scrivi.
La coretece e pues jessi di plui nivei e in struc si pues cjatâ almancul chei ca:
- grafie
- gramatiche
- lessic
- regjistri
A cirî la coretece in ognidun di chescj cjamps si pues fâ plui o mancul fadie, e si cjate che, ancje tra i clients o furnidôrs de nestre ostarie, si pues vê cualchi resistence a jessi curâts e precîs tal scrivi par furlan. Par scherçâ, ma nancje masse, si pues sintî chestis obiezions:
- grafie: “Ah, jo o scrîf cemût che o feveli, ve!”
(Ma rivistu a fâ i erôrs di batidure ancje intant che tu fevelis?)
- gramatiche: “Eh, no varai mighe di tornâ a scuele, po!”
(No stâ nancje a bacilâ, tant a scuele la gramatiche furlane no le insegnin! Ma un salt in biblioteche o in librarie tu podaressis ancje fâlu...)
- lessic: “Tant no si fevele e no si scrîf mighe cul vocabolari incorporât!”
(Sêstu sigûr? Prove a viodi la coretece e la cure che tu metis tal scrivi par talian, il furlan ce aial? no le meretial?)
- regjistri: “No sai nancje ce bestie che e je...”
(E je cuistion di no saltâ sù e jù tra espressions masse popolârs e masse aulichis, l’efiet, se no si lu cîr di pueste, al va a finîle che al fâs deventâ ridicul il test)
In struc si pues pensâ la robe in dôs manieris:
1) O fâs za la fadie di scrivi par furlan, no varai mighe di deventâ mat tra mil regulis e atenzions!
2) Za che o fâs la fadie di scrivi par furlan, tant al vâl che o ciri di scrivi ben a ducj i nivei.
Il Camarîr us consee simpri la 2)!
Setemanis che a vegnin i conseis par frontâ i diviers nivei di coretece.


text:
13 maggio 2014
ROMANINI CANDIDÂT 'SOCIAL' PAL COMUN DI CJAMPFUARMIT 2.0
Tal test o ai metût in evidence cualchi concet che za di agns o ai metût in vore.
La politiche e à di jessi servizi al citadin e propit par chest i social network a son un dai principâi imprescj tes mans dai eletôr che a puedin dialogâ in maniere direte cui propris rapresentants se chescj no àn pôre dal confront. Jo in chescj agns o ai dimostrât di no tirâmi indaûr, anzit par me al è stât une vore util par rispuindi aes necessitâts dai citadins.
O ai screade una pagjine Facebook (fanpage "Christian Romanini in comun a Cjampfuarmit") e doprant ancje un profîl Twitter (@romanini77).
O ponti cun grande convinzion su lis gnovis tecnologjiis a servizi de popolazion par un "OpenMunicipi Cjampfuarmit 2.0".
O ai acetade la candidature pe Lega Nord parcè che tal prin puest dal nestri program eletorâl pal Candidât Sindic Andrea Bacchetti e je la centralitât de persone: coinvolziment, partecipazion, confront e duncje il dialic cul citadin no son dome un slogan. Cun Facebook e Twitter, ven a stâi cuntun sempliç click, o dialogarai in maniere costante cui citadins, come che o ai fat fin cumò.
Lant sui miei canâi web o cjatarês i ponts principâi de mê campagne eletorâl, in particolâr il dialic cu la citadinance, la sigurece des fameis, la cuistion "viabilitât" (lis cussì clamadis "bretelle"), la culture e la identitât furlanis.
VE CHI LA VERSION PAR TALIAN
ROMANINI CANDIDATO 'SOCIAL' PER IL COMUNE DI CAMPOFORMIDO 2.0
02 maggio 2014
Novitât e esperience par Cjampfuarmit
Chest mês a son lis elezions pal Comun di Cjampfuarmit e o ai acetât la candidature te liste de #LegaNord par #BacchettiSindic I letôrs di chest blog za mi cognossin, ma par cui che al rive chi pe prime volte al è just presentâmi. O ai 37 agns e o soi nassût a Dielsdorf in Svuizare. O soi dipendent public e gjornalist publicist. O ai za vude esperience come aministradôr public dal 2000 al 2012 (assessôr e conseîr comunâl, component Anci Zovins, Arlef). O colabori cun diviers gjornâi e associazions culturâls a pro dal Friûl. O soi vignût a stâ a #Cjampfuarmit tal 2011 e mi plasarês di podê meti a disposizion lis mês competencis pe aministrazion di chest Comun parcè che o pensi che partecipâ ae vite dal paîs al sedi un dirit, ma ancje un dovê di ogni citadin par dâ in prime persone il propri contribût par cirî di miorâ la cualitât de vite de comunitât.
Par me TRASPARENCE e PARTECIPAZION no son dome un slogan.
CIRIMI ancje su:
TWITTER: @romanini77
FACEBOOK: fanpage Christian Romanini in Comun a Cjampfuarmit.
Par me TRASPARENCE e PARTECIPAZION no son dome un slogan.
CIRIMI ancje su:
TWITTER: @romanini77
FACEBOOK: fanpage Christian Romanini in Comun a Cjampfuarmit.
Iscriviti a: Post (Atom)